Polis buru pengasas produk kecantikan cium bibir kanak-kanak

KUALA LUMPUR, 5 Rejab 1442H, Rabu – Polis sedang mengesan seorang lelaki pengasas produk kecantikan bagi membantu siasatan berhubung videonya yang tular dalam media sosial memaparkan seorang lelaki mencium bibir seorang kanak-kanak lelaki.

Penolong Pengarah Bahagian Siasatan Jenayah Seksual, Wanita dan Kanak-kanak Bukit Aman (D11), Jabatan Siasatan Jenayah Bukit Aman, ACP Siti Kamsiah Hassan berkata pihaknya juga sedang mengesan kanak-kanak berkenaan serta saksi kejadian.

“Siasatan kes berkenaan lebih kepada Akta Kesalahan Seksual Kanak-Kanak dan memberi tumpuan dalam mengesan kanak-kanak berkenaan,” katanya ketika dihubungi.

Hari ini, video berkenaan tular dalam media sosial apabila seorang lelaki mencium bibir kanak-kanak yang didakwa sebagai adik angkat lelaki itu.

Menerusi carian pengguna media sosial, pengasas produk kecantikan terbabit memuat naik beberapa video yang memaparkan perilaku sedemikian menerusi akaun TikTok miliknya yang kini sudah dinyahaktif. – Bernama


Kampung sekitar Bukit Gantang, Taiping dilanda banjir

IPOH, 9 Rabiulakhir 1444H, Jumaat – Beberapa kampung di sekitar Bukit Gantang, Taiping dilanda banjir kilat sejak petang tadi.

Jurucakap Jabatan Bomba dan Penyelamat Perak berkata, pihaknya menerima panggilan pada 5.39 petang berkaitan banjir kilat yang melibatkan hampir 50 mangsa.

“Setibanya jentera di lokasi kejadian, didapati berlaku banjir kilat sedalam satu setengah kaki berpunca daripada hujan lebat yang melibatkan beberapa kawasan.

“Kampung yang terlibat ialah Kampung Cheh, Kampung Senduk Hulu, Kampung Bukit Cempedak dan Kampung Changkat Ibol,” menurutnya dalam satu kenyataan.

Beliau berkata, setakat ini, pusat pemindahan sementara belum dibuka dan sesetengah mangsa banjir telah diselamatkan serta dipindahkan ke rumah jiran berhampiran. – Bernama


54 korban banjir, dua lagi masih hilang: Bukit Aman

KUALA LUMPUR, 2 Jamadilakhir 1443H, Rabu – Sejumlah 54 kematian akibat banjir direkodkan di seluruh negara dan dua lagi masih hilang setakat hari ini, kata Pengarah Jabatan Keselamatan Dalam Negeri dan Ketenteraman Awam (JKDNKA) Bukit Aman Datuk Hazani Ghazali.

Beliau berkata negeri yang mencatatkan kematian tertinggi dalam bencana banjir adalah Selangor iaitu 25 orang, diikuti Pahang (21), Kelantan (empat), Sabah (tiga) dan seorang di Negeri Sembilan.

Hazani berkata situasi semasa laporan banjir daripada kesemua Pusat Kawalan Kontinjen mendapati seramai 13,322 mangsa di seluruh negara telah direkodkan setakat 12 tengah hari tadi.

“Sebanyak tujuh negeri terlibat banjir dan sejumlah 172 pusat pemindahan sementara (PPS) masih aktif,” katanya dalam sidang media khas di Bukit Aman, di sini, hari ini.

Mengulas mengenai situasi banjir di Segamat, Johor, Hazani berkata empat kampung di daerah berkenaan telah terputus jalan utama akibat dinaiki air setakat hari ini namun keadaan masih terkawal.

“Empat perkampungan yang terputus laluan utama ialah Kampung Lubuk Lanjut, Kampung Batu 10, Kampung Budu dan Kampung Spang Loi.

“Keadaan di Segamat masih dalam kawalan. Misi memberi bantuan masih kami teruskan dengan menggunakan sebuah helikopter yang telah diatur gerak bagi membantu mangsa banjir di perkampungan yang terjejas”, katanya.

Hari ini, Ketua Polis Negara Tan Sri Acryl Sani Abdullah Sani telah mengarahkan JKDNKA untuk menyelaraskan bantuan meliputi jalan udara serta air bagi memastikan kebajikan penduduk terjejas banjir kekal terpelihara.

Bantuan itu antaranya sebuah helikopter milik Pasukan Gerakan Udara polis diguna untuk menghantar bekalan keperluan bagi penduduk di Segamat yang terputus hubungan ekoran jalan darat dinaiki air. – Bernama


PM gagal buktikan tiada ‘witch hunt’ pada penjawat awam

BANGI, 4 Jamadilawal 1444H, Selasa – Perdana Menteri, Datuk Seri Anwar Ibrahim dilihat gagal memberi jaminan tidak akan menjalankan ‘witch hunt’ terhadap pegawai kerajaan yang tidak sehaluan.

Ketua Penerangan Bersatu, Datuk Saiful Wan Jan mendakwa, Anwar gagal membuktikan perkara itu ketika berucap di perhimpunan bulanan di Dataran Perdana Putra di Putrajaya hari ini.

“Saya kesal kerana dalam pertemuan pertama Perdana Menteri dengan penjawat awam beliau gagal memberi jaminan kerajaan Pakatan Harapan (PH) tidak akan menjalankan ‘witch hunt’ terhadap pegawai kerajaan.

“Kita semua masih ingat bagaimana Timbalan Presiden PKR, Rafizi Ramli dengan bongkak mengugut akan ‘mencari’ penjawat awam yang menjalankan tugasan mereka.

“Adakah membalas dendam ini masih lagi menjadi ‘polisi senyap’ kerajaan PH,” katanya dalam kenyataan, hari ini.

Jelasnya, isyarat pertama institusi-institusi penting negara berada dalam keadaan bahaya sekiranya ada pegawai-pegawai kanan kerajaan ditukar atau dihentikan atas sebab dendam politik kerajaan PH.

“Apatah lagi sekarang ini heboh dikatakan Rafizi melobi hebat untuk menjadi Menteri Kewangan.

“Sekiranya sikap dendam ini dibawa ke kementerian yang sebegitu penting, apa akan jadi kepada pentadbiran negara?

“Mungkinkah peruntukan akan dipotong begitu saja jika dia tidak suka kepada individu tertentu,” katanya.

Sehubungan itu, beliau berharap semoga penjawat awam dilindungi dan menjalankan tanggungjawab kepada negara dengan ikhlas dan dedikasi.


MN gagal angkara sikap ego dan angkuh UMNO

Oleh Zuhayati Yazid

BANGI, 8 Rabiulawal 1443H, Jumaat – Faktor utama keruntuhan Muafakat Nasional (MN) adalah disebabkan sikap ego pemimpin UMNO yang merasakan diri mereka kuat dan mampu berdiri tanpa perlu bergantung kepada mana-mana parti lain.

MN yang dimeterai dua tahun lalu seharusnya diperluaskan dalam membina kekuatan untuk melindungi orang Melayu serta seluruh rakyat Malaysia yang mendukung prinsip keharmonian seperti digaris Perlembagaan Persekutuan.

Pandangan itu disuarakan Presiden Parti Barisan Jemaah Islamiah Se-Malaysia (BERJASA), Ustaz Zamani Ibrahim yang menyifatkan, pemimpin terbabit tidak menggunakan peluang terbaik untuk menyatupadukan ummah sebaliknya saling menunjukkan keegoan sendiri.

“BERJASA melihat UMNO ini ego dan tidak bersungguh dalam MN dan hanya mencari kepentingan di saat dia sedang ‘lemas’ dan ketakutan, tetapi kini apabila merasakan dia sebuah parti yang kuat, dia tunjukkan ego dan tidak mahu bantuan dan sokongan parti-parti lain.

“Sebenarnya UMNO memperkudakan orang Melayu sendiri dengan sanggup menagih simpati dan harapan,” katanya ketika dihubungi Ismaweb.net, hari ini.

Terdahulu, Ahli Majlis Kerja Tertinggi (MKT) UMNO, Datuk Khaidhirah Abu Zahar menyifatkan MN bukan satu pembentukan kerjasama politik yang dibuat secara formal.

Sebaliknya, perjanjian MN itu hanyalah satu piagam politik yang tidak didaftarkan melalui Jabatan Pendaftar Pertubuhan Malaysia (RoS) sebagaimana Barisan Nasional (BN).

Mengulas lanjut, Ustaz Zamani menjelaskan, MN perlu dilihat dalam realiti politik semasa dan meletakkan kepentingan bangsa serta agama untuk jangka masa panjang.

Seharusnya parti-parti Melayu menggunakan MN bagi mengukuhkan kedudukan mereka, selain melindungi kepentingan orang Melayu, katanya.

“Kita tidak tahu lagi peluang seperti ini masih ada di masa depan tapi kita tidak mahu guna peluang yang diberikan sebalik berkeras dan tunjuk ego sendiri yang kononnya mampu berdiri sendiri tanpa sokongan lain.

“Ini semua sikap rakus dan pentingkan diri sendiri sahaja yang akhirnya boleh membawa kehancuran parti itu.

“Malah, ia juga merugikan bangsa Melayu serta menjejaskan negara kita sendiri,” ujarnya.

Justeru, beliau melihat perlu ada kesepakatan yang kukuh ditonjolkan di antara parti-parti Melayu demi agenda bangsa dan negara.

Malah, katanya, BERJASA secara terbuka bersedia untuk memberi pandangan sekiranya parti-parti Melayu ini mahu duduk semeja dan memberi peluang kepada pertubuhan bukan kerajaan (NGO) serta pakar-pakar akademik yang mahu berkongsi kepakaran.

Tetapi jelas beliau, perkara berkenaan hanya mampu dijayakan sekiranya parti-parti Melayu terutama UMNO menurunkan ego dan bersedia terima kekurangan serta kelemahan apabila ditegur.


Penempatan haram akan terus dibina di Tebing Barat

RAMALLAH, 4 Ramadan 1443H, Rabu – Meskipun mendapat kecaman masyarakat dan badan antarabangsa, negara pengganas Israel tetap akan meneruskan pembinaan penempatan haram di Tebing Barat yang diduduki.

Memetik laporan Agensi Berita Anadolu, Perdana Menteri Israel, Naftali Bennett berkata, kerajaan akan terus membina penempatan di Judea dan Samaria (Tebing Barat).

Tegasnya, tidak akan ada ‘pembekuan’ membina penempatan.

“Perkara akan berlaku dengan teratur,” katanya dalam kenyataan yang dipetik oleh Radio Tentera Israel.

Dalam perkembangan lain, Bennett berkata, perkhidmatan keselamatan Israel kononnya menggagalkan lebih 15 serangan besar di Tebing Barat dan Israel.

“207 suspek telah ditahan dalam beberapa hari kebelakangan ini,” katanya.

Minggu lalu, Bennett mengumumkan penempatan pasukan tentera tambahan di Tebing Barat susulan serangan berturut-turut, merekodkan 11 warga Israel terbunuh. – Agensi


KDN dan menteri ada maklumat, kenapa tanya saya, soal Tun M

BANGI, 13 Muharram 1445H, Isnin – Tun Dr Mahathir Mohamad hari ini mempersoalkan tindakan Menteri Dalam Negeri, Datuk Seri Saifuddin Nasution yang menuntutnya mengemukakan bukti jutaan pelancong China tidak pulang ke negara asal.

Bekas Perdana Menteri itu menegaskan, Saifuddin boleh menyemak data dalam simpanan Kementerian Dalam Negeri (KDN), memandangkan maklumat berkenaan dipunyai kementerian dan menteri.

Katanya, setiap tahun kerajaan mengisytihar jumlah pelancong masuk ke negara, dan sudah tentu juga mengetahui angka yang keluar.

“Kenapa tanya saya. Teknologi kini memboleh data dikutip di semua pintu masuk dan pintu keluar negara. Tiap pelancong perlu tunjuk pasport yang mempunyai butiran yang cukup.

“Bukankah menjadi tanggungjawab KDN dan menteri menghitung siapa yang masuk dan siapa yang keluar,” katanya dalam kenyataan, hari ini.

KDN pada 21 Julai lalu dilaporkan tidak dapat membuktikan dengan tepat berhubung dakwaan kononnya terdapat jutaan pelancong China yang tidak pulang ke tanah asal.

Saifuddin berkata, isu itu bukan perkara baharu, sebaliknya ia rancak dibongkarkan Dr Mahathir sebelum pilihan raya 2018 lalu.

Menurut Dr Mahathir, KDN sendiri telah nyata di Parlimen seperti dilaporkan sebuah akhbar tempatan pada 27 Julai 2022 mengenai lebih 1.2 juta warga China dikesan tidak keluar dari Malaysia setelah tiba di negara ini dalam tempoh antara 2018 hingga 2021.

“Saya telah berjumpa dengan ramai mereka dan ramai yang memiliki rumah di Kuala Lumpur. Angka 1.5 juta disebut oleh pendakwa lain. Saya cuma terima dakwaan mereka.

“Jika saya diberi akses kepada semua rekod saya boleh bukti. Tetapi untuk semak rekod-rekod yang disimpan oleh kerajaan bayarannya amat tinggi. Ia seolah kerajaan ingin sembunyi data,” katanya.

Dr Mahathir turut mempersoalkan apa guna rekod jika menteri tidak dapat maklumat mengenai data di dalamnya.

“Banyak lagi rekod yang disimpan oleh kerajaan. Umpamanya siapa yang memiliki tanah, siapa yang kaya yang tinggal dalam perumahan mewah.

“Mengklasifikasikan B40 dan T20 sahaja tidak cukup. Kerajaan boleh dapat lebih banyak maklumat untuk bertindak, untuk menentu dasar.

“Rakyat berhak tahu data ini dan dasar kerajaan berkenaan dengan maklumat yang didapati,” katanya.


2 pusat hiburan diarah tutup, 26 pengunjung dikompaun

BUTTERWORTH, 20 Muharram 1442H, Selasa – Dua pusat hiburan diarah tutup seminggu manakala 26 pengunjung dikompaun RM1,000 kerana gagal mematuhi prosedur operasi standard (SOP) Perintah Kawalan Pergerakan Pemulihan (PKPP) dalam operasi sekitar Butterworth, malam tadi.

Ketua Polis Daerah Seberang Perai Utara ACP Noorzainy Mohd Noor berkata dalam operasi bersepadu polis dengan Kementerian Kesihatan Malaysia (KKM) dan Majlis Bandaraya Seberang Perai (MBSP) itu, lima premis hiburan diperiksa.

“Dalam operasi empat jam bermula pukul 8 malam itu, KKM mengeluarkan dua notis penutupan ke atas dua premis pusat hiburan selama tujuh hari kerana tiada penjarakan fizikal, pekerja tidak memakai pelitup muka dan pelanggan gagal daftar masuk ke premis.

“Selain itu, KKM turut mengeluarkan notis amaran kepada pemilik sebuah pusat hiburan kerana pekerja gagal daftar masuk ke premis manakala polis mengeluarkan kompaun RM1,000 setiap seorang kepada 26 pengunjung yang tidak mematuhi SOP ditetapkan,” katanya dalam kenyataan hari ini.

Katanya, MBSP turut mengeluarkan lima kompaun kerana kesalahan tidak patuh syarat perlesenan, tidak melakukan suntikan vaksin pekerja dan tiada kebenaran membuka pusat hiburan.

Beliau berkata pihaknya menasihatkan pengusaha dan pengunjung pusat hiburan agar mematuhi SOP yang ditetapkan dalam usaha membendung penularan wabak COVID-19. – Bernama


Debat: Najib terus pertahan projek berskala mega demi kek ekonomi

BANGI, 11 Syawal 1443H, Khamis – Bekas Perdana Menteri, Datuk Seri Najib Razak terus mempertahankan projek berskala mega yang dilaksanakan di bawah kerajaan pimpinannya.

Beliau mendakwa, melaluinya, ia akan menjadikan kek ekonomi negara lebih besar dan boleh diagih-agihkan demi kepentingan rakyat.

Antara contoh projek berskala mega yang wujud di bawah Najib antaranya Projek Lebuhraya Pan Borneo dan Projek Transit Aliran Massa (MRT).

“Apabila kek sudah lagi besar, kita boleh potong bagi kepada rakyat dan mereka untung.

“…ini juga termasuk kita mempunyai hasil yang besar daripada GST (cukai barang dan perkhidmatan).

“Kalau hari ini ada GST, kita ada hasil tambahan RM30 bilion untuk beri subsidi kepada nelayan, petani dan pekebun kecil,” katanya.

Beliau berkata demikian dalam Debat Perdana bersama Ketua Pembangkang, Datuk Seri Anwar Ibrahim yang disiarkan secara langsung dari Pusat Pelancongan Malaysia (MATIC), malam ini.

Dalam pada itu, Anwar menyindir analogi kek besar Najib dengan menyatakan siapa dapat memastikan ianya dibahagikan secara adil.

Dakwanya, sekarang ini rakyat melihat kek ekonomi negara dikuasai oleh elitis khususnya dalam kalangan golongan politik.

“Kalau kita ada kek, jangan kek itu kita makan seorang, kek kalau kita besarkan siapa nak tentukan pembahagian itu adil.

“Sekarang orang tengok kek, elit politik di atas yang kaya, yang makan banyak.

“Satu untuk kamu, satu untuk aku, yang untuk kamu itu sikit yang untuk aku banyak,” katanya.


Disangka musuh, 2 pegawai Israel maut ditembak rakan sendiri

TEBING BARAT, 10 Jamadilakhir 1443H, Khamis – Dua pegawai Israel terbunuh secara tidak sengaja selepas ditembak oleh salah seorang tentera mereka ketika rondaan keselamatan berhampiran pangkalan di Tebing Barat yang diduduki.

Kenyataan tentera pada Khamis memberikan sedikit butiran mengenai insiden tembakan malam Rabu.

Media Israel mengatakan insiden itu melibatkan Unit Egoz – komando elit Briged Oz – di Lembah Jordan.

“Pegawai tersebut telah tersilap dikenal pasti dan tersalah bunuh oleh IDF.

“Keluarga pegawai – dikenali sebagai Mejar Ofek Aharon, 28, dan Mejar Itamar Elharar, 26, telah dimaklumkan.

“Seorang askar dalam unit itu menganggap tindakan mereka sebagai serangan Palestin, dan akibat tembakan(nya), dua pegawai itu terbunuh,” kata jurucakap tentera di radio awam Kan.

Akhbar Jerusalem Post melaporkan, pegawai-pegawai itu telah menamatkan latihan tentera di zon menembak pangkalan Nabi Musa dan sedang melakukan rondaan apabila mereka mengenal pasti seorang yang mencurigakan.

Mereka memulakan prosedur untuk menangkap individu terbabit termasuk melepaskan tembakan di udara, menurut laporan itu.

Mereka kemudian ditembak oleh seorang lagi askar yang tersilap mengenal pasti pegawai itu sebagai penyerang.

“Ini bukan insiden yang berlaku semasa latihan. Bukannya tentera kami menembak tentera kami ketika latihan itu,” kata Ketua Divisyen ke-98 Komando Pusat, Brigedier-Jeneral Ofer Winter.

Menurut tentera, keadaan sebenar kejadian sedang disiasat

“IDF merakamkan ucapan takziah kepada keluarga yang kehilangan dan akan terus menyokong mereka,” kata kenyataan itu. – Agensi


Sikap ego, sombong mungkin tumbangkan UMNO pada PRU15?

Oleh Siti Hafidah Abd Ghaffar

BANGI, 19 Syaaban 1442H, Khamis – UMNO ibarat meletakkan kedudukannya seperti Pilihan Raya Umum ke-14 (PRU14) sekiranya bertanding secara bersendirian pada PRU15.

PRU14 memperlihatkan UMNO tumbang apabila berseorangan berhadapan dengan perpecahan undi tiga penjuru – meskipun benar parti itu memenangi banyak kerusi dan mempunyai akar umbi yang ramai.

Antara faktor utama pengundi menolak UMNO adalah kerana skandal 1Malaysia Development Bhd (1MDB) dan beberapa pertuduhan salah guna kuasa melibatkan pemimpin parti.

Pemerhati politik, Ustaz Ibrahim Hassan al-Hafiz berkata, persepsi ini masih belum berjaya dibersihkan oleh UMNO selagi masih mengekalkan pemimpin yang sama.

Katanya, walaupun Datuk Seri Najib Razak sudah tidak menjadi Presiden, tetapi beliau masih lagi mendapat sokongan UMNO begitu juga Datuk Seri Dr Ahmad Zahid Hamidi yang menghadapi pertuduhan sama.

“Selain itu, sikap UMNO yang sombong dan ego walaupun bersama dengan rakan strategik politik. Ini adalah sikap lama dalam UMNO yang masih wujud dan berdarah daging.

“Ini jelas berlaku apabila UMNO menjemput rakan Muafakat Nasional, PAS ke PAU 2020 tetapi dalam masa yang sama pimpinan UMNO termasuk Ketua Pemuda dan Presiden memberi sindiran tajam seperti ingin menghukum PAS dalam gelanggang mereka.

“Tanpa memberi sedikit pun kredit kepada PAS, adakah UMNO masih berharap PAS akan memilih UMNO untuk PRU-15? Sikap ego dan sombong inilah yang dibenci oleh rakyat dan menjadi punca UMNO ditolak pada PRU14,” katanya ketika dihubungi Ismaweb.net hari ini.

Mengulas lanjut, Ustaz Ibrahim yakin UMNO akan ditolak pengundi kerana hala tuju parti yang tidak tetap.

Perkara itu dapat dilihat apabila tiada perancangan atau jangka masa yang ditetapkan untuk menteri-menteri UMNO meletakkan jawatan susulan keputusan menolak sebarang kerjasama dengan Parti Pribumi Bersatu Malaysia (Bersatu).

“Begitu juga kerjasama dengan parti-parti politik di Sarawak dan Sabah dan status kerajaan negeri yang dibentuk oleh PN?

“Bagaimana mungkin menteri dan exco UMNO mahu melaksanakan agenda kerajaan PN tapi dalam masa yang sama merancang strategi untuk berhadapan dengan PN pada PRU15?,” soalnya.

Sebelum ini, UMNO menegaskan pendirian parti itu menolak sebarang kerjasama dengan PKR, DAP dan Bersatu pada PRU15.

Ahmad Zahid juga berkata, BN sudah memutuskan untuk menghadapi PRU15 secara bersendirian.


Ribut kuat di Perai, empat rumah rosak teruk

BUTTERWORTH, 12 Zulhijjah 1443H, Selasa – Sekurang-kurangnya empat rumah di Kampung Jawa, Perai mengalami kerosakan teruk selepas bumbung zink kediaman itu diterbangkan angin dalam kejadian ribut, semalam.

Rumah kayu jenis berkembar itu bukan sahaja rosak di bahagian bumbung malah dua daripadanya turut mengalami kerosakan pada dinding luar.

Seorang penduduk, Asrul Affendi, 40, berkata, ketika kejadian, tiga daripada empat rumah itu tidak berpenghuni manakala sebuah lagi didiami sebuah keluarga namun mereka tidak mengalami kecederaan kerana sempat menyelamatkan diri.

“Kejadian ribut itu berlaku sangat cepat, tidak sampai lima minit iaitu bermula angin kuat dan diikuti hujan lebat dan ribut…nasib baik tiga rumah yang rosak itu tiada penghuni dan keluarga yang tinggal di sebuah lagi rumah sempat selamatkan diri mereka,” katanya ketika dihubungi Bernama.

Video kejadian ribut berdurasi kira-kira 20 saat itu tular di media. Kejadian angin kuat dan hujan lebat turut melanda beberapa kawasan di Pulau Pinang.

Sementara itu, keluarga Muhamad Hafiz Abdul Halim, 35, yang sedang mengadakan majlis kenduri aqiqah dan kesyukuran di kampung itu semalam turut berdepan detik cemas selepas khemah majlis diterbangkan ribut ke atas pokok kelapa yang berketinggian kira-kira 20 meter di hadapan rumah.

“Ketika kejadian, terdapat kira-kira 30 tetamu menjamu selera…syukur Alhamdulillah kami semua selamat, tiada berlaku sebarang kemalangan jiwa ataupun kecederaan di lokasi majlis,” katanya.

Menurutnya, keadaan bertukar menjadi kelam kabut dan semua tetamu yang hadir termasuk ahli keluarga bertempiaran lari untuk menyelamatkan diri ke dalam rumah.

“Kejadian ribut itu berlaku sekelip mata dan semua makanan serta minuman yang terdapat di bawah khemah turut jatuh berselerak dan selepas kejadian ribut, hujan lebat melanda kawasan kampung itu,” katanya. – Bernama


Polis cari ‘marshal’ hentikan lalu lintas awam untuk konvoi

PORT DICKSON, 16 Rabiulakhir 1443H, Ahad – Polis sedang mengesan pengiring – marshal – konvoi motosikal berkuasa tinggi yang memberhentikan kenderaan awam di persimpangan lampu isyarat Sua Betong di sini.

Ini susulan tular video berdurasi satu minit 10 saat menunjukkan aksi marshal memberhentikan kenderaan awam bagi memberi laluan ahli konvoi melalui persimpangan lampu isyarat berkenaan.

Ketua Polis Daerah Port Dickson, Superintendan Aidi Sham Mohamed berkata, rakaman video yang dimuat naik ke laman sosial Facebook oleh pemilik akaun Epul Adam Helmet Bajet menunjukkan aksi marshal mengawal dan memberhentikan kenderaan awam di persimpangan lampu isyarat Sua Betong.

“Ketika kejadian lampu isyarat jelas berwarna merah.

“Tujuan tindakan marshal dipercayai bertujuan untuk memberi laluan kepada sekumpulan penunggang motosikal berkuasa tinggi yang bergerak dalam konvoi bagi melepasi lampu isyarat,” katanya dalam satu kenyataan media hari ini.

Beliau berkata, konvoi motosikal berkuasa besar itu bergerak dari Lebuh Raya Seremban – Port Dickson (SPDH) menghala masuk melalui lampu isyarat Sua Betong menghala ke Bulatan Sunggala Telok Kemang.

“Polis sedang mengesan individu yang bertindak sebagai marshal berkenaan dan sesiapa yang memiliki maklumat berkaitan kejadian diminta beri kerjasama kepada pihak IPD Port Dickson di Bahagian Siasatan Dan Penguatkuasaan Trafik atau menghubungi talian terus di talian 06-6472222.

“Pihak PDRM menasihati kepada kumpulan konvoi yang bergerak supaya tidak membuat sebarang tindakan memberhentikan, mengawal, melencong kenderaan di jalan awam tanpa sebarang kehadiran anggota atau pegawai polis kerana boleh membahayakan diri sendiri serta pengguna jalan raya lain,” katanya.

Aidi Sham berkata, kes disiasat mengikut Seksyen 21 Akta Polis dan Sekyen 79(2)Akta Pengangkutan Jalan 1987.


Aliran trafik lancar di lebuh raya utama

KUALA LUMPUR, 1 Ramadan 1443H, Ahad – Aliran trafik di semua lebuh raya utama bergerak lancar dan terkawal setakat 1 tengah hari ini.

Jurucakap Lembaga Lebuhraya Malaysia (LLM) berkata aliran trafik menuju ibu negara dan tempat-tempat lain turut lancar kecuali dari Permatang Pauh ke Plaza Tol Sungai Dua kenderaan bergerak perlahan disebabkan kemalangan di KM130.

“Kita menjangkakan jumlah kenderaan akan meningkat menjelang petang kerana kebanyakan mereka sudah pulang ke ibu kota selepas mengambil kesempatan cuti hujung minggu untuk menyambut Ramadan pertama di kampung semalam,” katanya.

Orang ramai boleh mendapatkan maklumat trafik terkini menerusi talian bebas tol LLM di 1800-88-7752 serta laman Twitter di www.twitter.com/llminfotrafik atau Plusline di 1800-88-0000 dan laman Twitter di www.twitter.com/plustrafik. – Bernama


Tiada lagi pengeluaran khas dana KWSP, tegas Tengku Zafrul

BANGI, 11 Syaaban 1443H, Isnin – Tiada lagi pengeluaran khas dana Kumpulan Wang Simpanan Pekerja (KWSP) yang akan dibenarkan selepas pelaksanaan skim i-Lestari, i-Sinar dan i-Citra.

Menteri Kewangan, Tengku Datuk Seri Zafrul Tengku Abdul Aziz berkata, ketiga-tiga skim itu merupakan pengeluaran pra-persaraan yang hanya diperkenalkan sebagai langkah sementara.

“Tiga program ini hanya langkah sementara bagi membantu kelangsungan hidup ahli KWSP dalam menempuh impak COVID-19 semasa Perintah Kawalan Pergerakan (PKP).

“Negara lain seperti Australia, Chile dan Peru juga membenarkan akses awal kepada simpanan persaraan bagi membantu rakyat, tetapi sekarang tidak lagi dibenarkan.

“Singapura langsung tidak membenarkan sebarang pengeluaran dana persaraan atas tujuan COVID-19,” katanya pada persidangan Dewan Rakyat, hari ini.

Sebelum ini, Presiden Gabungan Persatuan Pengguna Malaysia (FOMCA), Marimuthu Nadason meminta, kerajaan membenarkan rakyat mengeluarkan KWSP daripada membiarkan memilih along dan pemberi pinjam wang tidak berlesen yang akan memburukkan lagi situasi.

“Lebih baik rakyat dibenarkan mengeluarkan KWSP mereka, kerajaan perlu faham yang jika rakyat perlu menggunakan wang hari ini,

“Mereka perlukan sekarang kerana ini adalah masa yang kritikal,” katanya.


Jauhi restoran yang meragukan

SEBUAH restoran terkenal di Subang Jaya kelmarin diserbu kerana disyaki menyajikan menu mi kari yang mengandungi daging babi. Hasil pemeriksaan KPDNHEP mendapati premis berkenaan mempunyai sijil halal JAKIM yang masih dalam tempoh sah sehingga 30 November 2020. (Sinar Harian)

2. Sebahagian produk atau pengeluar makanan memang akan mempamerkan sijil halal mereka. Namun sekiranya kita ragu-ragu, maka tinggalkanlah perkara yang meragukan tersebut. Sabda Rasulullah ﷺ:

دَعْ مَا يَرِيبُكَ إِلَى مَا لَا يَرِيبُكَ

“Tinggalkanlah perkara yang meragukan kepada perkara yang tidak meragukan.” (HR al-Tirmizi)

3. Al-Imam Ibn Rajab menjelaskan bahawa jiwa orang beriman berupaya untuk merasai keraguan atau syubhat sesuatu perkara. Kata Ibn Rajab:

وَأَمَّا الْمُشْتَبِهَاتُ فَيَحْصُلُ بِهَا لِلْقُلُوبِ الْقَلَقُ وَالِاضْطِرَابُ

“Dan adapun perkara yang syubhat itu boleh diketahui oleh hati melalui perasan tidak tenteram.” (Jami’ al-Ulum)

4. Dengan itu sekiranya kita berasa tidak tenteram dengan sesuatu produk atau restoran, maka tinggalkanlah produk atau restoran tersebut. Ini kerana menjaga makan ini juga adalah sebahagian dari urusan agama juga.

5. al-Imam al-Ghazali pernah menukilkan pandangan dari al-Imam Ahmad yang menyatakan bahawa isu pemakanan adalah sebahagian dari urusan agama. Ini kerana Allah mengaitkan makanan yang halal dengan urusan ibadah. Kata al-Imam Ahmad:

أما علمت أن الأكل من الدين قدمه الله تعالى على العمل الصالح فقال: “كلوا من الطيبات واعملوا صالحاً

“Tidakkah kamu ketahui bahawa urusan makanan ini adalah sebahagian dari agama. Dalam al-Quran, Allah menyebut urusan makanan dahulu sebelum amal soleh. Firman Allah: “Dan makanlah makanan yang baik kemudian lakukanlah amal soleh.” (Ihya Ulumuddin)

6. Berhati-hati dalam menyuapkan makanan yang menjadi darah daging kita. Seorang Tabi’i yang masyhur Yusuf ibn Asbat pernah memberikan perumpamaan yang menarik berkenaan penjagaan makanan ini. Kata beliau:

إذا تعبد الشاب يقول إبليس: انظروا من أين مطعمه؟ فإن كان مطعمه مطعم سوء، قال: دَعُوه، لا تَشتغلوا به، دَعُوه يجتهد ويَنْصَب، فقد كفاكم نفسَه

“Sekiranya seorang pemuda sibuk beribadah, maka Iblis akan berkata: “Cuba perhatikan apa yang dia makan? Sekiranya dia makan dari makanan yang jahat (kotor), maka tidak perlu kita ganggu dia. Biarlah dia beribadah (dan dalam badannya penuh dengan makanan kotor), kerana makanan yang kotor itu telah memadai buat kita.” (al-Bayhaqi, al-Zuhd al-Kabir)

7. Lihatlah perumpaman yang diberikan oleh Yusuf ibn Asbat ini. Sehinggakan Iblis pun tidak mengganggu hamba yang sibuk beribadah sekiranya makanan mereka kotor kerana makanan yang tidak baik itu telah cukup merosakkan muslim, luar dan dalam.

Semoga Allah membimbing kita.

Dr Ahmad Sanusi Azmi


4 lagi kes positif COVID-19 dikesan di Parlimen

BANGI, 18 Zulhijjah 1442H, Rabu – Speaker Dewan Rakyat, Datuk Azhar Azizan Harun memaklumkan empat lagi kes positif COVID-19 melibatkan kawasan Parlimen dikesan.

Atas sebab itu beliau menetapkan tempoh berbahas pada persidangan Parlimen hanya sehingga jam 5.30 petang.

Azhar memaklumkan, lanjutan masa itu juga sebenarnya jauh melebihi apa yang dicadangkan Ketua Pengarah Kesihatan, Tan Sri Dr Noor Hisham Abdullah iaitu bersidang sehingga jam 2 petang.

“Kalau nak ikut nasihat beliau, kita sidang sehingga pukul 2 petang sahaja. Sebab beliau amat gusar dan bimbang.

“Semalam (Selasa) dan hari ini (Rabu) sahaja, sudah ada empat kes. Jadi risikonya agak tinggi. Sebab itu, saya tetapkan sehingga jam 5.30 petang untuk memberikan peluang kepada semua berbahas,” katanya pada Sidang Khas Dewan Rakyat, hari ini.

Beliau berkata demikian ketika menjawab pertanyaan Datuk Seri Shamsul Iskandar Mohd Akin (PH – Hang Tuah Jaya) yang mengusulkan supaya masa perbahasan dilanjutkan bagi memberi peluang kepada Ahli Parlimen berbahas.

Bagaimanapun, Azhar berkata, ia terpulang kepada menteri bertanggungjawab untuk mempertimbangkan perkara itu.

Sebelum ini, dua Ahli Parlimen dikesan positif COVID-19, iaitu Datuk Seri Dr Ahmad Zahid Hamidi (Bagan Datuk – BN) dan Datuk Dr Mansor Othman (Nibong Tebal – Bersatu).


5 Oktober pengurusan kes rayuan Rosmah ketepi sabitan, hukuman

PUTRAJAYA, 12 Safar 1444H, Jumaat – Rayuan Datin Seri Rosmah Mansor terhadap sabitan dan hukuman ke atasnya bagi tiga pertuduhan rasuah berkaitan projek solar hibrid bernilai RM1.25 bilion untuk 369 sekolah luar bandar di Sarawak, ditetapkan untuk pengurusan kes pada 5 Oktober.

Peguam Datuk Akberdin Abdul Kader yang mewakili Rosmah ketika dihubungi mengesahkan perkara itu.

Pengurusan kes itu akan didengar di hadapan timbalan pendaftar Mahkamah Rayuan.

Pada 1 September, Hakim Mahkamah Tinggi Kuala Lumpur Mohamed Zaini Mazlan menjatuhkan hukuman penjara berjumlah 30 tahun dan denda RM970 juta ke atas Rosmah selepas didapati bersalah atas tiga pertuduhan rasuah.

Isteri bekas Perdana Menteri Datuk Seri Najib Tun Razak itu dijatuhi hukuman penjara 10 tahun bagi setiap pertuduhan. Bagaimanapun, beliau hanya akan menjalani hukuman penjara 10 tahun kerana hakim mengarahkan kesemua hukuman penjara berjalan serentak.

Mahkamah juga memerintahkannya dipenjara 30 tahun jika gagal membayar denda itu.

Rosmah berdepan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Sdn Bhd Saidi Abang Samsudin.

Bagaimanapun, Mahkamah Tinggi membenarkan penangguhan pelaksanaan hukuman penjara dan denda sementara menunggu rayuannya di Mahkamah Rayuan.

Rosmah memfailkan rayuan terhadap sabitan dan hukumannya itu pada 2 September.

Menurut notis rayuan, Rosmah tidak berpuas hati dengan keseluruhan keputusan hakim dan ingin merayu terhadap keputusan itu.

Beliau turut memfailkan rayuan terhadap keputusan Mahkamah Tinggi yang menolak permohonannya supaya hakim itu menarik diri daripada mendengar dan membuat keputusan kes tersebut.

Hakim Mohamed Zaini dalam penghakimannya antara lain memutuskan bahawa pembelaan Rosmah hanya penafian semata-mata dan wang RM6.5 juta memang untuknya dan beliau menerima wang itu di kediamannya di Jalan Langgak Duta serta Seri Perdana. – Bernama


COVID-19: Beijing lapor kes baharu babitkan penularan tempatan

BEIJING, 19 Zulhijjah 1442H, Khamis – Beijing pada Rabu melaporkan dua kes COVID-19 melibatkan jangkitan tempatan, lapor Xinhua memetik pihak berkuasa tempatan.

Sepasang suami isteri didapati positif COVID-19 selepas melawat Zhangjiajie, di wilayah Hunan, kata suruhanjaya kesihatan perbandaran Beijing.

Pasangan itu dilaporkan telah menggunakan perkhidmatan kereta api bawah tanah sebaik tiba di Beijing pada Ahad.

Pihak berkuasa sudah mengesan 654 kontak rapat kepada dua kes terbabit yang kini diletakkan dalam pemerhatian perubatan.

Sementara itu, lebih 38,000 penduduk di daerah Changping telah menjalani ujian saringan dan lebih 8,400 sampel didapati negatif, manakala selebihnya masih menunggu keputusan, menurut timbalan ketua daerah, Tong Lizhi.

Beliau berkata sembilan kawasan perumahan di Changping yang didiami kira-kira 41,000 orang kini diletakkan di bawah pengawasan ketat. -Bernama


UMNO Perak muktamad tiada kerjasama dengan PAS

PARIT, 11 Safar 1444H, Khamis – Tiada kerjasama antara UMNO dan PAS negeri Perak pada Pilihan Raya Umum ke-15 (PRU-15) nanti.

Pengerusi UMNO Perak, Datuk Seri Saarani Mohamad berkata, kerjasama yang terjalin buat masa ini antara dua parti adalah atas kapasiti sebagai rakan dalam kerajaan negeri sahaja.

“Sebagai rakan dalam kerajaan negeri kita bekerjasamalah. Untuk pilihan raya kita pergi sendiri. Muktamad,” katanya seperti dilapor akhbar tempatan.

Sementara itu, dalam perkembangan lain, Saarani memaklumkan Kerajaan Perak akan mengadakan Sidang Dewan Undangan Negeri (DUN) khas melibatkan Rang Undang-Undang (RUU) Perlembagaan (Pindaan) (No 3) 2022 berkaitan larangan wakil rakyat bertukar parti, selepas ia diwartakan di peringkat Persekutuan.

Katanya, perkara berkenaan melibatkan pindaan Jadual Kelapan Perlembagaan Persekutuan.

“Kita akan adakan selepas RUU peringkat Nasional diwartakan, baru kita boleh panggil sidang DUN sebab kita akan gunakan jadual lapan,” katanya.


Agenda peribadi punca MN huru-hara: PAS

BANGI, 11 Syawal 1443H, Khamis – Sehingga ke hari ini, masih belum ada ‘khabar gembira’ mengenai gagasan kerjasama penyatuan ummah antara PAS dan UMNO, Muafakat Nasional (MN) sebaliknya ia kelihatan semakin keruh.

Terbaharu, PAS mendedahkan agenda peribadi yang diperjuangkan oleh sesetengah pemimpin UMNO menjadi punca kerjasama antara dua parti itu menerusi MN menjadi huru-hara.

Justeru, bagi membolehkan kerjasama menerusi MN kembali ke landasan asal sebagaimana sebelum ini, Naib Presiden PAS, Datuk Mohd Amar Abdullah berkata, UMNO perlu segera menyelesaikan masalah itu.

“Kita bukan menunggu kata putus UMNO dalam membuat keputusan (MN), tetapi PAS berharap pimpinan UMNO dapat berfikir semula untuk kepentingan ummah dan negara melalui kerjasama MN,” katanya seperti dilapor Sinar Harian, hari ini.

Beliau berkata, PAS tidak pernah mengeluarkan sebarang keputusan untuk berpisah dengan UMNO dalam MN, sebaliknya yang membuat keputusan untuk berpisah dengan MN ialah UMNO Kelantan.

Selain itu katanya, UMNO Terengganu antara kumpulan awal yang mahu melawan PAS di negeri berkenaan.

“Mursyidul Am (Datuk Hashim Jasin) sudah membuat kenyataan bahawa PAS dengan MN masih kekal.

“Sekarang ini masalah dalam UMNO (kenyataan berkait MN yang dilihat sering bercanggah) bukan daripada PAS,” katanya.

Menurutnya lagi, PAS tidak pernah menutup pintu rundingan dengan mana-mana pihak asalkan meletakkan Islam dan Melayu sebagai tunjang utama.


Pelan Integriti Nasional perlu diperkasakan semula

BANGI, 10 Rejab 1443H, Sabtu – Pusat Governans, Integriti dan Antirasuah Nasional (GIACC) perlu memperkasakan semula Pelan Integriti Nasional melalui Institut Integriti Malaysia (IIM) bagi mengukuhkan integriti dalam pentadbiran awam.

Pemerhati Rasuah Malaysia (MCW) berkata, peranan IIM sebagai arkitek integriti negara perlu dipulihkan dan bukan sekadar berfungsi sebagai perunding latihan serta pensijilan.

“Ketua Setiausaha di setiap kementerian dan ketua pengarah agensi juga perlu memberikan lebih komitmen dalam menjayakan agenda integriti nasional tanpa bergantung harap sepenuhnya kepada Suruhanjaya Pencegahan Rasuah Malaysia (SPRM) atau GIACC.

“Hanya melalui kaedah pelaksanaan sebegini diyakini boleh pengukuhan integriti dalam pentadbiran awam dapat direalisasikan,” katanya dalam kenyataan, hari ini.

MCW menegaskan, kunci kejayaan negara maju melawan rasuah sehingga menjadi makmur ialah ketinggian integriti penjawat awamnya.

“Mereka mempunyai sifat itu kerana mencontohi amalan pemimpin negara dan ahli politik yang mahukan integriti dan melaksanakannya dalam segala aspek kehidupan,” katanya.

Susulan itu, beliau berkata, MCW menyambut baik komitmen dan kesedaran penjawat awam sebagaimana dinyatakan dalam Amanat KSN itu.

“Rakyat mahu penjawat awam membuat perubahan dan membuktikan mereka masih boleh diharapkan.

“Tindakan segelintir penjawat awam melakukan rasuah adalah barah yang perlu segera dibanteras.

“Semoga amanat KSN yang mewakili penjawat awam akan menjadi realiti demi masa depan negara ini,” katanya.

Terdahulu, Ketua Setiausaha Negara (KSN), Tan Sri Mohd Zuki Ali mengingatkan penjawat awam bahawa kegagalan mempertahankan nilai integriti akan menyebabkan perkhidmatan awam dipandang hina dan jelek.

Justeru beliau meminta semua ketua jabatan dan penjawat awam melipatgandakan usaha memperkukuhkan integriti serta tadbir urus menerusi pelaksanaan inisiatif di bawah pelan antirasuah organisasi (OACP) yang dibangunkan agensi masing-masing.


Jata Negara: Pesalah wajar dihukum di bawah Akta Hasutan 1948

JOHOR BAHRU, 10 Zulkaedah 1441H, Khamis – Walaupun Polis Diraja Malaysia (PDRM) telah membuat serbuan dan merampas 313 naskah buku didakwa menghina Jata Negara, desakan supaya pihak yang terbabit di sebalik penerbitannya dikenakan tindakan tegas masih diteruskan.

Atas dasar itu, satu laporan polis turut dibuat oleh Pemuda Ikatan Muslimin Malaysia (ISMA) Johor Bahru ke atas buku kontroversi, Rebirth: Reformasi, Resistance and Hope in New Malaysia, semalam.

Laporan berkenaan dibuat Ketua Pemuda ISMA Johor Bahru, Fhirdaus Zainal Abidin di Balai Polis Bandar Dato Onn, di sini.

Turut hadir Yang Dipertua ISMA Johor, Wan Mohd Azli dan Ketua Pemuda ISMA Iskandar Puteri, Ahmad Nor.

“Pemuda ISMA Johor Bahru berterima kasih atas tindakan pantas PDRM yang telah melakukan serbuan ke atas syarikat tersebut.

“Adalah diharapkan mereka yang terlibat dalam mereka bentuk dan menerbit buku terbabit dikenakan hukuman atas kesalahan di bawah Seksyen 4(1) Akta Hasutan 1948, Seksyen 5 Akta Lambang dan Nama (Mencegah Penggunaan Tak Wajar) (Pindaan) 2016, Seksyen 233 Akta Komunikasi dan Multimedia 1998 dan Seksyen 8 (1) Akta Mesin Cetak dan Penerbitan 1984,” katanya.

Sebelum ini, buku suntingan penulis, Kean Wong tular di media sosial dan mendapat kecaman netizen kerana mempamerkan logo mirip Jata Negara yang diubah suai sebagai penghias muka hadapan.

Susulan itu, Kementerian Dalam Negeri (KDN) mewartakan larangan terhadap buku berkenaan di bawah Perintah Mesin Cetak dan Penerbitan (Kawalan Penerbitan Tidak Diingini) 2020.


Institusi Islam, cendekiawan Syariah main peranan pulih COVID-19

KUALA LUMPUR, 27 Rejab 1442H, Khamis – Kalangan institusi kewangan Islam dan cendekiawan Syariah memainkan peranan penting dalam menyumbang pelbagai agenda serta kaedah bermakna bagi menjayakan proses pemulihan pandemik COVID-19.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata kewangan Islam misalnya perlu memastikan aspek seperti perkhidmatan kewangan dapat menambah nilai serta menghasilkan impak positif ke atas ekonomi dan kemaslahatan masyarakat secara amnya dalam memenuhi tuntutan Islam dengan prinsip Syariah Islam digunapakai dalam pelaksanannya.

“Dalam menangani impak COVID-19, saya penuh yakin bahawa nilai-nilai murni selaras dengan tuntutan syarak merupakan asas pertimbangan penting bagi kerajaan dan industri kewangan Islam secara bersama (untuk) mengambil langkah mencapai tuntutan Maqasid Syariah yang menekankan kesejahteraan agama, kehidupan, akal, keturunan dan harta,” katanya.

Beliau berkata demikian dalam ucapan perasmian Muzakarah Penasihat Syariah Kewangan Islam 2021 ke-14 yang diadakan secara maya, di sini, pada Khamis.

Muzakarah tersebut diadakan bersempena Forum Kewangan Islam Kuala Lumpur (KLIFF) Ke-16 yang bermula pada 9 Mac lepas.

Menjelaskan selanjutnya, Zulkifli menegaskan bahawa di Malaysia, tuntutan memenuhi Maqasid Syariah merupakan asas pertimbangan bagi beberapa keputusan Majlis Penasihat Syariah Bank Negara Malaysia (BNM) serta Suruhanjaya Sekuriti Malaysia (SC).

“Misalnya, institusi perbankan Islam tidak dibenarkan mengambil kira keuntungan terakru bagi pembiayaan sedia ada dalam penentuan amaun prinsipal yang baharu merangkumi pembiayaan yang distruktur atau dijadual semula.

“Institusi perbankan Islam juga diingatkan supaya bersikap adil serta prihatin dalam berurusan dengan pelanggan serta perihal penentuan kadar keuntungan.

“Semua ini bertujuan meringankan bebanan yang dihadapi oleh pelanggan dan rakyat yang terkesan berikutan pandemik COVID-19,” katanya.

Menurut Zulkifli, beberapa inisiatif produk muamalat agensi agama di Jabatan Perdana Menteri (Hal Ehwal Agama) adalah seperti Inisiatif Waqaf dan Tabung Musaadah COVID 1.0 dan 2.0.

Inisiatif Waqaf merangkumi perkhidmatan wakaf kepada pemegang unit Amanah Saham Nasional Berhad (ASNB) manakala wakaf air telah mencecah kutipan RM223,461 setakat 31 Januari 2021.

Selain itu, Tabung Musaadah COVID 1.0 dan 2.0 pula berjaya menyalurkan sejumlah RM363.5 juta kepada mereka yang terkesan akibat COVID-19 setakat November 2020, kata beliau.

Mengulas mengenai muzakarah yang bertemakan ‘Kewangan Islam Ke Arah Penyelesaian Ekonomi Semasa”, Zulkifli menyifatkan topik perbincangan seperti kewangan sosial Islam, takaful ketika COVID-19, fatwa-fatwa semasa kewangan Islam dan hala tuju kewangan Islam, amat wajar diperincikan serta sesuai dengan latar belakang ekonomi dan COVID-19 yang dihadapi sekarang.

“Kewangan Sosial Islam yang semakin popular serta selari dengan sistem kewangan moden di kebanyakan negara-negara Islam termasuk Malaysia, sewajarnya diperluas seperti perkembangan sistem kewangan Islam dan perbankan Islam.

“Sudah tentu usaha-usaha bersepadu pihak regulasi (pengawalseliaan) seperti BNM, SC, industri kewangan Islam dan cendekiawan kewangan Islam memperluaskan agenda Kewangan Sosial Islam juga sekali gus dapat melonjakkan sistem muamalat Islam,” katanya. – Bernama


PH-PAN menang tapi pimpinan UMNO yang ‘berkepak’

BANGI, 25 Safar 1445H, Isnin – “Pakatan Harapan (PH)-Parti Amanah Negara (PAN) yang menang pimpinan UMNO pula yang ‘berkepak’.”

Demikian sinis Setiausaha Perhubungan PAS Selangor, Roslan Shahir Mohd Shahir mengulas gelagat pemimpin UMNO selepas kedua-dua calon PH berjaya mempertahankan kerusi Parlimen Pulai dan Dewan Undangan Negeri (DUN) Simpang Jeram pada Sabtu lalu.

Beliau berkata, keputusan itu realitinya menunjukkan PH menang dengan sekali lagi undi dan sokongan ‘solid’ pengundi bukan Melayu khasnya Cina yang benci pada Perikatan Nasional (PN) hasil dakyah DAP.

“Berbeza dengan pengundi Melayu yang ternyatakan bencikan PH dan DAP khasnya.

“Lalu soalannya, apakah peranan Zahid dan UMNO?,” soalnya dalam satu kenyataan yang turut memuat naik muka hadapan keratan akhbar The Star hari ini.

Menerusi artikel itu, Roslan berkata, ada para penganalisis politik mendakwa kemenangan PH di PRK Parlimen Pulai dan DUN Simpang Jeram adalah bukti yang kombinasi PH-BN adalah satu pakatan politik yang kukuh dan bertenaga.

Bahkan, ada yang mendakwa ‘gelombang hijau’ tidak mencecah Johor sebagaimana ia melanda negeri-negeri lain.

Atas dasar kebebasan bersuara, Roslan berkata, sesiapapun boleh menyuarakan pandangan dan pendapat walaupun kadang-kala ia lebih kerana kepentingan tertentu, tidaklah jujur dan terbuka sangat.

“Hakikatnya Parlimen Pulai dengan cuma 44.17 peratus pengundi Melayu, bukanlah kerusi majoriti Melayu. Demikian juga DUN Simpang Jeram yang cuma ada 52 peratus pengundi Melayu, bukanlah bumi subur buat pembinaan ‘gelombang hijau’.

“Bermakna bukannya gelombang itu tidak cecah, ia memang tidak berlaku pun berdasarkan lanskap politik yang ada.

“Tak mengapalah jika ada mahu berbangga dan bergelak besar menang di ‘laman kampung sendiri’ itu,” katanya.

Beliau bagaimanapun tertanya-tertanya berapa sumbangan UMNO dalam kemenangan calon PH-PAN ini sehinggakan parti itu yang kelihatan lebih melonjak dan ‘berkepak-kepak’.

Katanya, Ahli Majlis Kerja Tertinggi (MKT) UMNO, Isham Jalil mengakui hampir sembilan daripada 10 pengundi BN sebelum ini tidak menyokong PH dalam PRK ini.

“Mereka sama ada tidak keluar mengundi atau telah undi PN. Syukur ada juga pemimpin tertinggi UMNO yang jujur.

“Jadi apa sumbangan UMNO sebenarnya?

“Orang UMNO tak sokong PH, orang Melayu undi PN tetapi Presiden UMNO dan juak-juaknya terlebih melonjak-lonjak meraikan kemenangan. ‘Winning combo’ kah begitu?” soalnya.


Sampel kuih Limas bergumpal rambut diserah ke pejabat kesihatan

IPOH, 12 Ramadan 1443H, Khamis – Sampel kuih limas yang tular dalam media sosial kerana penemuan gumpalan rambut di dalamnya yang didakwa dibeli di sebuah bazar Ramadan di Perak telah diserahkan kepada pegawai penyiasat Pejabat Kesihatan Daerah (PKD) Hilir Perak untuk siasatan lanjut.

Pengerusi Jawatankuasa Kesihatan, Sains, Alam Sekitar dan Teknologi negeri, Mohd Akmal Kamarudin berkata, hasil semakan terhadap perkongsian aduan makanan tercemar yang dikongsi oleh pengadu pada 9.39 malam semalam, mendapati lokasi kejadian adalah di Bazar Ramadan Teluk Intan.

“Berdasarkan risikan yang dijalankan, pengadu telah dikesan dan diminta untuk tampil ke PKD Hilir Perak untuk membuat aduan secara rasmi.

“Bapa pengadu iaitu individu yang membeli makanan yang tercemar tersebut telah hadir ke PKD untuk membuat aduan secara rasmi dan makanan yang diadukan masih disimpan telah diserahkan kepada pihak pegawai penyiasat,” katanya dalam kenyataan di sini malam tadi.

Beliau mengulas gambar tular dengan kapsyen antara lain menyebut ‘Sehelai rambut boleh dimaafkan, tetapi ini segumpal rambut. Peniaga yang menyediakan juadah perlu memastikan kebersihan’ sambil dilampirkan gambar kuih dan gumpalan rambut tersebut.

Mohd Akmal berkata, siasatan akan dijalankan di tempat kejadian dan lokasi makanan disediakan menerusi Operasi Khas ‘Kuih Limas’ dan disiasat menggunakan Akta Pencegahan Penyakit Berjangkit (Akta 342) dan Akta Makanan 1983 (Akta 281).

Katanya, pelanggan disaran untuk membuat aduan sekiranya terdapat peniaga yang melanggar dan tidak mematuhi etika penyediaan dan penjualan makanan yang selamat melalui laman web Sistem Pengurusan Aduan Awam (SisPAA) Kementerian Kesihatan, secara jumpa terus ke PKD terdekat atau Bahagian Keselamatan dan Kualiti Makanan, Jabatan Kesihatan Negeri Perak.


Mahkamah tangguh usir, tapi gesa keluarga Palestin bayar sewa

BAITULMAQDIS, 28 Rejab 1443H, Rabu – Mahkamah Agung Israel pada Selasa menangguhkan rancangan pengusiran empat keluarga Palestin dari kawasan kejiranan Baitulmaqdis Timur, sementara menunggu penjelasan berhubung tuntutan ke atas rumah mereka.

Sebelum ini, warga Palestin menentang keputusan mahkamah rendah yang memihak kepada peneroka haram.

Keluarga Palestin di situ didakwa tinggal di tanah yang dahulunya milik orang Yahudi di wilayah yang ditawan Israel dalam perang 1967 dan kemudiannya digabungkan dalam satu langkah yang tidak diiktiraf di peringkat antarabangsa.

Bagaimanapun, keluarga itu mempersoalkan kesahihan dokumen pihak yang menuntut.

Mahkamah Agung pula memerintahkan bahawa keluarga itu akan diberikan status penyewa yang dilindungi sehingga Kementerian Kehakiman Israel memutuskan siapa yang mempunyai hak ke atas rumah tersebut.

Mereka perlu membayar sewa tahunan yang dikurangkan kepada kira-kira AS$750 (RM3,147) setiap satu keluarga ke dalam akaun amanah, dengan wang itu akhirnya akan diberikan kepada sesiapa yang memenangi hak pemilikan.

Tiada garis masa diberikan untuk perkara itu, bagaimanapun keputusan berkenaan dijangka mengambil masa bertahun-tahun.

Tanggungjawab Kementerian Kehakiman Israel untuk menyelesaikan perkara itu akan melibatkan kerajaan Perdana Menteri, Naftali Bennett, yang gabungannya termasuk parti Islam Arab – ditubuhkan selepas ketegangan Sheikh Jarrah membantu mencetuskan perang Gaza Mei lalu. – Agensi

Pautan terdahulu;


KKM disyor ubah dasar pesakit COVID-19 tahap 1, 2 dikuarantin di rumah

KUALA LUMPUR, 27 Jamadilawal 1442H, Isnin – Pesakit COVID-19 tahap satu dan dua tidak perlu ke hospital, sebaliknya hanya dikuarantin di rumah, demikian cadangan Presiden Persatuan Pakar Perubatan Kesihatan Awam Malaysia (PPKAM), Datuk Dr Zainal Ariffin Omar.

Pesakit COVID-19 tahap satu merujuk pada individu dijangkiti yang tidak bergejala dan tahap dua pula adalah bergejala ringan.

Dr Zainal Ariffin berkata, pesakit tahap satu dan dua boleh dikuarantin di rumah kerana tidak memerlukan pemantauan doktor.

Katanya, perubahan dasar oleh Kementerian Kesihatan Malaysia (KKM) penting bagi mengurangkan beban petugas kesihatan selain mengelak fasiliti kesihatan seperti katil, ruang wad dan alat bantuan pernafasan melebihi tahap maksimum jika kes baharu terus merekodkan pertambahan mendadak.

“Kita harap dasar ini diubah dan hanya masukkan pesakit yang teruk ke hospital kerana jumlah pesakit baharu ketika ini terlalu ramai dan fasiliti tidak mencukupi.

“Ketika ini, kira-kira 70 hingga 80 pesakit adalah dalam tahap satu dan dua. Tiada keperluan untuk mereka memenuhi hospital, cukup dikuarantin di rumah dengan kawalan kendiri,” katanya seperti dilapor Berita Harian hari ini.

Beliau mengulas kenyataan Ketua Pengarah Kesihatan, Tan Sri Dr Noor Hisham Abdullah, baru-baru ini mengenai kes COVID-19 diunjur mencecah 8,000 sehari pada Mac jika nilai kebolehjangkitan (RO) melepas kadar 1.2.

Khamis lalu, Malaysia merekodkan jumlah kes harian COVID-19 tertinggi dengan 3,027 jangkitan sejak ia mula dikesan di negara ini pada 25 Januari tahun lalu.

Mengulas lanjut, Dr Zainal Ariffin berkata, perubahan dasar itu perlu disusuli tindakan memperketatkan prosedur dan pengawasan bagi individu yang dikuarantin di rumah.

“Kuarantin di rumah perlu diperketat dan pengecualian hanya kepada kes tertentu seperti individu tiada rumah, warga asing atau rumah terlalu sesak. Mereka ini boleh ditempatkan di pusat kuarantin,” katanya.

Tegasnya, langkah ketiga bagi mengatasi lonjakan kes adalah dengan menambah jumlah Pusat Kuarantin dan Rawatan COVID-19 Berisiko Rendah (PKRC) di setiap negeri.

Katanya, ketika ini terdapat pesakit tahap rendah di Melaka dilaporkan terpaksa ditempatkan di PKRC Taman Ekspo Pertanian Malaysia (MAEPS) di Selangor atau pesakit di Bentong dihantar ke Kuantan.

“Ini tidak praktikal kerana pesakit terpaksa menempuh perjalanan dalam dua jam, lebih baik dibuat seperti pusat pemindahan banjir iaitu PKRC ditambah di negeri.

“PKRC ini boleh menggunakan khidmat anggota Jabatan Sukarelawan Malaysia (RELA) dan badan bukan kerajaan (NGO) seperti Persatuan Bulan Sabit Merah Malaysia, jadi ia tidak membebankan jumlah petugas perubatan kerajaan,” katanya.


Macau Scam: 65 kes babit pengeluaran Tabung Haji, kerugian RM3.6 juta

KUALA LUMPUR, 5 Ramadan 1443H, Khamis – Polis Diraja Malaysia telah mengesan taktik baharu sindiket Macau Scam untuk mengeluarkan wang daripada akaun Tabung Haji mangsa yang dihubungkan dengan akaun bank konvensional.

Pengarah Jabatan Siasatan Jenayah Komersil, Datuk Mohd Kamarudin Md Din berkata, setakat ini pihaknya telah mengesan 65 kes seumpama itu membabitkan kerugian berjumlah RM3,599,275.46.

Mohd Kamarudin berkata, siasatan pihaknya mendapati perkara itu berlaku apabila mangsa mendedahkan maklumat perbankan mereka kepada individu tidak dikenali yang menyamar sebagai anggota pihak berkuasa.

“Kemudahan fasiliti perbankan internet Tabung Haji yang dihubungkan dengan bank-bank konvensional yang lain telah membolehkan perkara ini berlaku.

“Sindiket ini terlebih dahulu akan membuat panggilan dan menakutkan mangsa dengan dakwaan terlibat dalam aktiviti jenayah dan tunggakan kad kredit dan untuk tujuan siasatan mangsa perlu mendedahkan maklumat perbankannya,” katanya dalam kenyataan di sini hari ini.

Menurut Mohd Kamarudin, susulan pendedahan maklumat perbankan itu, mangsa bukan sahaja kehilangan duit dalam akaun bank konvensional kepada sindiket itu tetapi juga duit dalam akaun Tabung Haji yang dihubungkan dengan bank konvensional berkenaan.

Beliau mengingatkan orang ramai agar tidak mendedahkan maklumat perbankan masing-masing dan memghubungi CCID Scam Response Center di talian 03-26101559 atau 03-26101599 untuk sebarang nasihat dan maklumat lanjut. – Bernama


ADUN Melor meninggal dunia

KOTA BHARU, 18 Ramadan 1442H, Jumaat – Ahli Dewan Undangan Negeri (ADUN) Melor, Dr Yusnan Yusof meninggal dunia di kediamannya di sini awal pagi tadi.

Allahyarham, 53, menghembuskan nafas terakhir pada 2.28 pagi di kediamannya di Melor.

Perkara berkenaan disahkan seorang daripada anak Allahyarham Mohd Auzaie dalam hantaran di laman Facebook menerusi akaun DrYusnan Albadar.

“Dukacita dimaklumkan bahawa baba Dr Yusnan Albadar telah pergi menghadap Ilahi pada 2.28 pagi,” katanya.

Turut dimaklumkan bahawa solat jenazah diadakan selepas solat Jumaat di Masjid Muhammadi, Kota Bharu dan jenazah akan dikebumikan di Tanah Perkuburan Pondok Haji Hassan, Ketereh.

Ketika dihubungi, Mohd Auzaie, 29, memaklumkan bahawa bapanya mengalami serangan jantung sebelum menghembuskan nafas terakhir pagi tadi.

“Arwah menghidap penyakit jantung sejak 2016 lagi,” kata anak sulung daripada enam beradik itu.

Allahyarham meninggalkan seorang balu Romaini Mat Daud, 52, enam orang anak, dua menantu dan dua cucu.

Sementara itu, Menteri Besar Kelantan, Datuk Ahmad Yakob dalam hantaran di Facebook merakamkan ucapan takziah buat ahli keluarga Allahyarham.

“Mewakili saf kepimpinan kerajaan Kelantan dan PAS Kelantan saya merakamkan ucapan takziah kepada seluruh ahli keluarga Allahyarham. Semoga Allah mencucuri rahmat ke atas roh Allahyarham dan ditempatkan bersama orang-orang yang beriman,” katanya.

Menurutnya, Allahyarham Yusnan yang juga Timbalan Exco Pembangunan Islam, Dakwah, Penerangan dan Hubungan Seranta negeri sejak 2013, berusaha menggerakkan secara aktif Jawatankuasa Pengkajian Enakmen Negeri Kelantan dengan memfokuskan kepada usaha menyemak enakmen-enakmen sedia ada.

Malah, katanya sepanjang berkhidmat, Yusnan turut mencadangkan beberapa Rang Undang-undang (RUU) untuk dibawa ke Dewan Undangan Negeri Kelantan.

“Sebelum menjadi ADUN Melor pada 2013, Allahyarham Yusnan adalah bekas pembantu profesor di Universiti Islam Antarabangsa Malaysia (UIAM) dan pernah berkhidmat sebagai Pakar Pendidikan di Education Directorate, Islamic Educational , Scientific and Cultural Organization (ISESCO), Rabat, Morocco,” tambahnya. – Bernama


Operasi Pantai Stulang Laut elak jadi lokasi minum arak

JOHOR BAHRU, 16 Rabiulawal 1443H, Sabtu – Majlis Bandaraya Johor Bahru (MBJB) akan melakukan operasi bersama pihak polis untuk memastikan kawasan Pantai Stulang Laut, di sini yang merupakan lokasi tumpuan orang ramai untuk beriadah tidak menjadi lokasi aktiviti minum minuman arak.

Datuk Bandar MBJB Datuk Mohd Noorazam Osman berkata isu itu telah lama berlaku, sehingga ia menyebabkan kekotoran, membuat pengunjung tidak selesa sekali gus mencemarkan keindahan di kawasan berkenaan.

“Minum minuman keras di kawasan ini adalah satu kesalahan dan kita boleh membuat teguran atau menahan sekiranya enggan mendegar arahan pihak berkuasa.

“Jadi kita harap selepas ini dapat buat operasi bersama pihak polis untuk memastikan kawasan Pantai Stulang Laut bukan tempat orang minum arak,” katanya pada sidang media selepas merasmikan Program Gotong-Royong Jom Indahkan Pantai Stulang Laut hari ini.

Beliau berkata selain melakukan aktiviti minum minuman keras sehingga mabuk, kawasan itu juga menjadi lokasi pemabuk membuang air kecil, pembuangan sampah, pergaduhan dan sebagainya.

Mohd Noorazam berkata selain pemantauan bersama polis, orang ramai juga diharapkan dapat memberi kerjasama dan mempunyai kesedaran bagi memastikan kawasan berkenaan sentiasa bersih dan selamat.

Hal ini kerana menurutnya, sekiranya kawasan berkenaan sentiasa bersih, ia akan mencerminkan kebersihan masyarakat di Johor memandangkan kedudukannya berdekatan dengan Tambak Johor yang menghubungkan antara Malaysia dengan Singapura.

“Kerjasama semua adalah amat penting dan jadilah masyarakat yang mahu bandar raya ini sentiasa selamat, bersih, cantik, menjadi pusat tarikan pelaburan dan tempat tinggal di dalam Malaysia,” katanya. – Bernama


Mahkamah dimaklum status pekebun haram sebagai penceroboh

KUANTAN, 11 Rabiulawal 1442H, Rabu – Mahkamah Tinggi di sini hari ini diberitahu 110 penanam durian Musang King di Raub tidak mempunyai locus standi (hak di sisi undang-undang) untuk memfailkan permohonan mendapatkan kebenaran semakan kehakiman terhadap keputusan kerajaan negeri Pahang supaya mereka mengosongkan kebun.

Peguam Kanan Persekutuan Noor Fadzila Ishak yang mewakili enam responden yang dinamakan dalam permohonan itu berkata penanam terlibat tidak diberikan sebarang hak atau lesen pendudukan sementara (TOL) mahupun mempunyai hak milik terhadap tanah yang telah diusahakan dengan tanaman tersebut.

Keadaan ini, menurut Noor Fadzila menjadikan status mereka sebagai penceroboh atau setinggan.

Beliau berkata pemohon juga tersilap apabila memfailkan permohonan bagi mendapatkan kebenaran semakan kehakiman terhadap notis yang dikeluarkan pentadbir tanah.

“Pemohon seharusnya memfailkan notis rayuan kerana notis bukanlah suatu yang disyaratkan undang-undang untuk dikeluarkan tetapi sebagai makluman kepada pemohon atau orang yang terlibat apabila ada kesalahan dilakukan yang mana dalam kes ini berlaku pencerobohan terhadap tanah kerajaan.

“Kerajaan negeri mengeluarkan notis yang memberikan peluang lebih kurang sebulan untuk pemohon mengosongkan tanah walaupun sebagai pemilik, mereka boleh terus masuk dan membuat execution,” hujahnya di hadapan Hakim Mahkamah Tinggi Datuk Zainal Azman Ab Aziz.

Noor Fadzila berkata jika pemohon terkesan dengan notis penggosongan itu di bawah Seksyen 418 Kanun Tanah Negara 1965, mereka boleh memfailkan rayuan terhadap keputusan pentadbir tanah Raub dalam tempoh tiga bulan daripada tarikh notis diserahkan kepada mereka.

Sehubungan itu, beliau berkata mahkamah tidak perlu memberikan kebenaran kepada pemohon kerana permohonan itu tidak mempunyai asas, sia-sia dan menyalah guna proses mahkamah.

Sementara itu, peguam Siew Choon Jern berkata status pemohon sebagai setinggan perlu dihujahkan semasa perbicaraan penuh dan bukannya pada peringkat permohonan kebenaran yang sedang berlangsung.

“Pada peringkat ini kami telah menunjukkan beberapa merit supaya mahkamah dapat memberi kebenaran tersebut kerana memberikan kebenaran tidak bermakna anak guam kami telah menang. Kami perlu mengemukakan segala alasan kami untuk pertimbangan hakim,” katanya.

Zainal Azman menetapkan 9 Disember ini untuk keputusan terhadap permohonan itu dan membenarkan perintah penggantungan terhadap notis penggosongan yang sepatutnya berakhir hari ini, disambung sehingga tarikh sama.

Siew juga memaklumkan mahkamah bahawa salah seorang pemohon daripada 111 penanam kumpulan pertama yang memfailkan permohonan itu telah memutuskan untuk tidak meneruskan permohonan tersebut.

Penanam durian terlibat memfailkan permohonan itu dengan menamakan enam responden iaitu Pentadbir Tanah Daerah Raub, Pengarah Perhutanan Pahang, pihak berkuasa negeri, kerajaan negeri Pahang, Perbadanan Kemajuan Pertanian Negeri Pahang (PKPP) dan Royal Pahang Durian Resources PKPP Sdn Bhd.

Selain untuk menyemak arahan pengosongan tanah di bawah Kanun Tanah Negara 1965 dan Akta Perhutanan Negara 1984, pemohon juga mahu mendapatkan kebenaran semakan kehakiman terhadap keputusan kerajaan negeri yang didakwa memberikan pajakan dan hak penggunaan tanah kebun seluas kira-kira 2,167 hektar (5,357 ekar) kepada syarikat Royal Pahang Durian Resources PKPP Sdn Bhd.

Pemohon juga mahu menyemak keputusan pemberian subpajakan tanah terlibat kepada mereka dan kewajipan mandatori untuk menjual durian itu kepada satu-satu entiti yang dicalonkan oleh Royal Pahang Durian Resources PKPP Sdn Bhd. – Bernama


Hanya individu minda kelas ketiga sanggup lakukan vandalisme

Oleh Ainul Illia Meor Suzurudin

BANGI, 29 Zulkaedah 1441H, Selasa – Angkatan Pemuda-Pemudi Berjasa (Angkasa) mengutuk sikap tidak bermoral individu yang melakukan perbuatan vandalisme pada mural gergasi potret beberapa pemimpin negara, di Taman Cahaya Alam Seksyen U12, Shah Alam.

Setiausaha Angkasa, Muhammad Firdaus Hamdan berkata, kejadian berkenaan menunjukkan segelintir rakyat Malaysia masih berfikiran minda kelas ketiga.

Kesal dengan perbuatan itu, beliau menggesa agar siasatan serta tindakan tegas diambil kepada pesalah-pesalah tersebut.

“Siasatan perlu dilakukan bagi mengetahui apakah motif kejadian tersebut. Adakah mungkin kejadian tersebut mempunyai motif politik kerana potret tersebut mengekspresikan penghargaan terhadap pemimpin negara.

“Ini ditambah pula dengan pelbagai pihak yang masih tidak berpuas hati dengan kepimpinan kerajaan baharu yang menggantikan kerajaan Pakatan Harapan,” katanya ketika dihubungi Ismaweb.net, hari ini.

Tidak mahu kejadian sama berulang, beliau berkata, rakyat Malaysia tidak kira berhaluan politik apa sekali pun perlu berubah.

“Pembangunan negara sudah banyak dilakukan demi keselesaan dan kesejahteraan rakyat.

“Maka, perubahan minda dan sikap juga perlu bergerak seiring dengan kemajuan dan pembangunan yang dilakukan.

“Pembangunan kelas pertama, minda dan sikap juga perlu kelas pertama,” tegasnya.

Mural gergasi yang dilukis pada dinding sebuah bangunan kedai memaparkan potret Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, Perdana Menteri, Tan Sri Muhyiddin Yassin, Ketua Pengarah Kesihatan, Datuk Dr Noor Hisham Abdullah dan Presiden PAS, Datuk Seri Abdul Hadi Awang

Mural hasil karya tiga anak muda iaitu Muhammad Suhaimi Ali, 27, Muhamad Firdaus Nordin, 26, dan Abdul Hadi Ramli, 27 tahun bagaimanapun, diconteng dengan perkataan kurang menyenangkan menggunakan cat merah.

Ketua Polis Daerah Shah Alam, Asisten Komisioner Baharudin Mat Taib berkata, dua individu – dipercayai wanita – dikesan berdasarkan rakaman kamera litar tertutup (CCTV) yang dipasang pada bangunan kedai berdekatan lokasi kejadian.

Katanya, siasatan berkaitan kes tersebut dijalankan mengikut Seksyen 504/427 Kanun Keseksaan yang membawa hukuman penjara sehingga lima tahun atau denda atau kedua-dua sekali, jika sabit kesalahan.


TH beri amaran taktik baharu scammer

BANGI, 6 Rabiulakhir 1445H, Sabtu – Lembaga Tabung Haji (TH) meminta orang ramai supaya sentiasa berwaspada dengan tipu helah yang dilakukan oleh scammer.

TH dalam satu kenyataan berkata, terdapat pihak yang tidak bertanggungjawab menggunakan taktik di mana mereka mengiklankan skim pelaburan di media sosial seperti Facebook dan TikTok.

“Iklan-iklan ini akan dihubungkan dengan aplikasi WhatsApp untuk terus memperdaya orang ramai dengan menjanjikan keuntungan tinggi dan pantas.

“Orang ramai terutamanya pendeposit TH perlu berhati-hati untuk tidak mudah percaya dan terjerat dengan tawaran pelaburan yang menjanjikan pulangan lumayan menerusi skim-skim meragukan,” katanya.

Katanya lagi, TH sentiasa memberi peringatan dan nasihat berkaitan perkara ini kepada para pendeposit di platform-platform komunikasi rasmi TH.

“Untuk sebarang pertanyaan, anda boleh hubungi Tabung Haji Contact Centre (THCC) di talian 03-6207 1919,” katanya.


Singapura sahkan 24 kes Omicron setakat Khamis

SINGAPURA, 12 Jamadilawal 1443H, Jumaat – Kementerian Kesihatan Singapura (MOH) mengesan 24 kes Omicron yang disahkan di republik itu setakat Khamis (16 Disember), dengan 21 kes import dan tiga kes tempatan.

“Memandangkan kebolehjangkitannya yang tinggi dan merebak ke banyak bahagian dunia, kita harus menjangkakan untuk menemui lebih banyak kes Omicron di sempadan negara dan juga dalam komuniti kita,” kata MOH dalam satu kenyataan Khamis malam.

MOH berkata ia mengesan satu lagi ujian awal kes COVID-19 tempatan yang positif varian Omicron pada Khamis.

“Kes yang lengkap divaksin itu menunjukkan gejala tidak ketara, dan sedang pulih di wad pengasingan di Pusat Penyakit Berjangkit Nasional (NCID),” kata kenyataan itu.

MOH mengambil maklum bahawa pihaknya sedang menghalang penularan kes melalui pengesanan kontak.

Dilabel sebagai Kes 276615, ia melibatkan seorang lelaki berusia 42 tahun yang bekerja sebagai pembantu pemuatan di Terminal 3 Lapangan Terbang Changi dan tidak mempunyai kontak dengan penumpang penerbangan.

Beliau mengalami demam pada 8 Disember dan mendapatkan rawatan perubatan di klinik Perubatan Awam (GP) dan melakukan ujian COVID-19.

Keputusan ujiannya kembali positif COVID-19 pada hari berikutnya, dan diletakkan dalam Program Pemulihan Rumah.

Disebabkan beliau kemudiannya dikenal pasti sebagai kontak rapat kes sebelumnya, sampelnya diuji untuk varian Omicron pada 16 Dis dan keputusan awal menunjukkan positif.

Makmal Kesihatan Awam Kebangsaan sedang menjalankan penjujukan genom keseluruhan untuk mengesahkan varian dan pengesanan hubungan sedang dijalankan, kata kenyataan itu.

Singapura melaporkan dua kes COVID-19 varian Omricon import pertama yang disahkan pada 6 Disember. Kedua-dua kes tiba dari Johannesburg menaiki penerbangan Singapore Airlines SQ479 pada 1 Disember. – Bernama


UEC: Desakan Dong Zong langgar ‘lampu merah’

Oleh Siti Hafidah Abd Ghaffar

BANGI, 7 Jamadilawal 1444H, Jumaat – Kerajaan baharu tidak wajar berkompromi dengan desakan Dong Zong untuk mengiktiraf Sijil Peperiksaan Bersepadu (UEC) dan memberi peruntukan kekal kepada sekolah aliran persendirian Cina.

Ini kerana, tuntutan itu bukan sahaja bercanggah dengan Perkara 152 Perlembagaan Persekutuan yang menggunakan bahasa Melayu sebagai bahasa rasmi, bahkan membabitkan isu perpaduan.

Pengerusi Biro Pembangunan Ummah dan Komuniti Majlis Perundingan Melayu (MPM), Kamal Shukri Abdullah Sani menegaskan bahawa perpaduan memerlukan rakyat berjiwa Malaysia dan ia tidak mungkin dapat disempurnakan melalui UEC.

Mengambil analogi lampu isyarat, beliau mempersoalkan gesaan pertubuhan pendidikan Cina itu yang seolah-olah melanggar ‘lampu merah’.

“Mana-mana kenderaan tidak boleh melanggar lampu merah kecuali membabitkan isu kecemasan seperti kenderaan polis, bomba dan ambulans.

“Jadi kita nak tanya adakah Dong Zong ini serta mereka yang memilih UEC merupakan orang sakit atau melibatkan hal kecemasan?

“Sedangkan kerajaan telah menyediakan sekolah dengan sistem dan dasar pelajaran kebangsaan yang sesuai degan negara ini untuk diikuti sama ada percuma atau bayaran yang sangat murah berbanding UEC,” katanya ketika dihubungi Ismaweb.net.

Dalam pada itu, beliau mengingatkan pihak yang mengikuti UEC dari awal untuk bersedia ia tidak akan diiktiraf kerana melanggar undang-undang dalam banyak perkara.

Misalnya, sukatan pelajaran itu dari Taiwan tidak menghormati dasar pendidikan kebangsaan selain tidak mengendahkan Akta Bahasa Kebangsaan 1963/67.

“Kemudian kesan yang kita dapati juga, ramai lepasan UEC yang tidak fasih Bahasa Melayu sedangkan mereka rakyat Malaysia dan ini sangat memalukan,” katanya.

Pada masa sama, Kamal turut menyifatkan adalah tidak wajar Dong Zong menggesa kerajaan memberi peruntukan kekal kepada sekolah aliran persendirian Cina.

“Sepatutnya tidak diberikan langsung sebab melanggar peraturan. Jadi kenapa perlu diberi peruntukan?” soalnya.

Pautan berkaitan;


Kerajaan perlu cadang langkah praktikal selesaikan isu kalimah Allah

GEORGE TOWN, 18 Zulkaedah 1444H, Rabu – Kerajaan perlu segera mencadangkan langkah-langkah praktikal yang tuntas bagi dipersembahkan kepada Majlis Raja-Raja untuk diperkenankan, bagi menyelesaikan polemik isu penggunaan kalimah Allah, kata Mufti Pulau Pinang, Datuk Seri Dr Wan Salim Wan Mohd Noor.

Beliau berkata, kerajaan boleh memohon perkenan Majlis Raja-Raja untuk Raja-Raja mengadakan sesi penjelasan kepada semua ketua-ketua agama di Malaysia tentang keunikan situasi di Malaysia iaitu kalimah Allah tidak wajar dikongsi kegunaannya bagi tuhan dalam agama selain Islam.

“Duli-Duli Tuanku boleh memberi titah nasihat kepada ketua-ketua agama supaya sudi bekerjasama dalam menyelesaikan kemelut ini. Ia demi mengelak berlakunya konflik perkauman yang akan merugikan serta menyusahkan semua pihak di negara ini.

“Kadangkala kita perlu mengetepikan kepentingan yang kecil untuk menghindari kemudaratan yang lebih parah,” katanya dalam kenyataan hari ini.

Beliau mengulas titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang berasa gusar dengan isu penggunaan kalimah Allah kerana jika perkara itu gagal diselesaikan segera, ia boleh menjejaskan perpaduan nasional dan kesejahteraan negara.

Dalam titah sempena Hari Keputeraan Rasmi Yang di-Pertuan Agong pada Isnin, Seri Paduka Baginda bertitah polemik penggunaan kalimah Allah bukan merupakan pendekatan terminologi dan linguistik, sebaliknya berhubung isu akidah umat Islam dan sebarang kekeliruan akan hanya mengundang musibah.

Wan Salim berkata, Kerajaan Pusat perlu bertindak segera kerana isu penggunaan kalimah Allah bagi merujuk kepada tuhan dalam agama selain agama Islam sudah lama dipolemikkan oleh pelbagai pihak di negara ini

Beliau berkata, keputusan Majlis Kebangsaan Bagi Hal Ehwal Islam (MKI) dan Jawatankuasa Fatwa Negeri-Negeri telah dibuat iaitu melarang kalimah Allah digunakan untuk tuhan dalam agama selain Islam kerana ia adalah hak eksklusif bagi agama dan umat Islam.

Namun, katanya keputusan itu seperti tidak diendahkan oleh pihak tertentu sehingga menyebabkan isu tersebut masih berlarutan.

Beliau bagaimanapun berkata, Sabah dan Sarawak dikecualikan daripada perkara tersebut disebabkan suasana dan latar belakang sejarah kedua-dua negeri itu.-  Bernama


Austria didesak ambil tindakan terhadap rancangan jahat Israel

VIENNA, 12 Zulkaedah 1441H, Sabtu – Kumpulan pro-Palestin di Vienna meminta pemerintah Austria mengambil tindakan terhadap rancangan jahat rejim pengganas Israel untuk mengilhakkan wilayah yang diduduki di Tebing Barat.

Rancangan ilhak oleh negara haram – adalah sebahagian daripada cadangan yang ditaja negara pembuli Amerika Syarikat (AS), didakwa membuka jalan kepada Israel untuk memperluaskan penjajahannya di wilayah Tebing Barat yang dianggap sebagai penempatan haram menurut undang-undang antarabangsa.

Bagaimanapun tindakan Israel telah mendapat kecaman yang meluas daripada organisasi hak asasi manusia dan pemerintah di seluruh dunia.

Menteri Luar Negeri Austria, Alexander Schallenberg mengatakan kedudukan negara itu jelas bahawa perluasan wilayah secara sepihak bertentangan dengan undang-undang antarabangsa dan kebanyakan resolusi Majlis Keselamatan PBB.

Namun, pendirian yang dinyatakan menteri itu sangat bertentangan dengan tindakan sebenar yang diambil oleh Austria dalam menyekat resolusi EU terhadap rancangan penggabungan Israel.

Kempen kumpulan pro-Palestin mengatakan bahawa pendekatan yang nampaknya bertentangan itu bukan suatu yang mengejutkan mereka.

Baru-baru ini, Parlimen Austria memilih untuk melarang pembiayaan rasmi gerakan ‘Boycott, Divestment and Sanctions’, yang dikenali sebagai BDS yang berkempen menentang aparteid Israel.

Para penyokong kempen mengatakan bahawa mereka akan terus berusaha untuk menyuarakan pandangan umum dan memberi tekanan kepada pemerintah untuk mengambil tindakan terhadap keputusan rejim Israel. – Agensi


Sukar BN-PH rampas Kedah, Terengganu, Kelantan

Oleh Siti Hafidah Abd Ghaffar

BANGI, 7 Zulhijjah 1444H, Isnin – Barisan Nasional (BN) dan Pakatan Harapan (PH) dijangka sukar untuk menembusi kubu kuat Perikatan Nasional (PN) pada Pilihan Raya Negeri (PRN) akan datang.

Ini kerana, pentadbiran PN di negeri-negeri majoriti Melayu seperti Kedah, Kelantan dan Terengganu sudah cukup kuat dan popular dalam kalangan pengundi, kata penganalisis politik, Dr Azmi Hassan.

Pun begitu, beliau tidak menolak kemungkinan ‘status quo’ pentadbiran pakatan bagi enam negeri yang bakal berdepan PRN tidak lama lagi akan kekal.

“Sementara di tiga negeri PH pula, walaupun ketika Parlimen Pilihan Raya Umum ke-15 (PRU15) menunjukkan sedikit kemaraan PN, terutamanya Bersatu tetapi masih tidak cukup untuk menukar kerajaan dan memperolehi majoriti dalam setiap Dewan Undangan Negeri (DUN).

“Justeru, saya melihat ‘status quo’ akan kekal,” katanya ketika dihubungi Ismaweb.net, hari ini.

Mengulas lanjut, Dr Azmi berkata, perkara yang dinanti-nantikan pada PRN kali ini adalah jumlah kerusi yang mampu dirampas oleh pihak lawan di setiap negeri.

“Cuma yang menjadi tarikan adalah bagi PN merampas berapa banyak kerusi yang boleh dirampas di Pulau Pinang, Selangor dan Negeri Sembilan begitu juga sebaliknya.

“Itu menjadi petunjuk kekuatan PN dan PH dalam perkara ini,” katanya.


Puad dakwa PAS kaki khianat, paling banyak ‘cerai’ politik

BANGI, 16 Muharram 1445H, Khamis – Ahli Majlis Kerja Tertinggi (MKT) UMNO, Datuk Dr Mohd Puad Zarkashi mendakwa PAS sebenarnya kaki khianat kerana parti itu paling banyak melakukan ‘penceraian’ politik.

Beliau mendakwa demikian sebagai membidas kembali kenyataan Timbalan Presiden PAS, Datuk Seri Tuan Ibrahim Tuan Man yang memberi amaran bahawa UMNO akan mengkhianati kawannya apabila parti itu semakin berkuasa.

Tuan Ibrahim dilaporkan memberi contoh penarikan sokongan terhadap Presiden Parti Pribumi Bersatu Malaysia (Bersatu), Tan Sri Muhyiddin Yassin ketika menjadi Perdana Menteri dan Datuk Seri Ahmad Faizal Azumu sebagai Menteri Besar Perak.

“UMNO dia tak boleh menang, kalau dia menang, dia naik tocang. Bila rasa kuat, dia mula tendang kawan,” katanya.

Membidas kembali dakwaan Ahli Parlimen Kubang Kerian itu, Puad berkata, jika berkahwin politik dengan PAS, mesti akan berakhir dengan penceraian.

“Tuan Ibrahim tuduh UMNO akan khianat kawannya apabila parti itu semakin berkuasa. PAS buka pekung sendiri. PAS tinggalkan Semangat 46, Pakatan Rakyat dan DAP.

“PAS main dua lawang. Mereka tandatangan piagam Muafakat Nasional dengan UMNO. Dalam masa sama mereka menyertai PN. Maka siapa khianat siapa?,” katanya dalam kenyataan di Facebook, hari ini.

Merujuk dakwaan kejatuhan Ahmad Faizal sebagai Menteri Besar Perak, Puad turut mempersoalkan penglibatan PAS dalam plot itu.

“Tuan Ibrahim bagi contoh Perak. Dia kata UMNO jatuhkan Peja untuk jawatan MB. Tidakkah PAS terlibat? Kenapa tidak sentuh Kedah. Mukhriz jatuh dan PAS dapat jawatan MB.

“Tuan Ibrahim kecam UMNO kerana tarik sokongan dari Muhyiddin. PAS suka Muhyiddin bunuh UMNO. PAS akan jadi parti Melayu tunggal. Ada udang di sebalik batu,” katanya.


Undi 18 dijangka dilaksana tahun ini

KOTA BHARU, 20 Ramadan 1442H, Ahad – Kerajaan memberi jaminan akan melaksanakan Undi 18 dalam masa terdekat pada tahun ini, kata Menteri di Jabatan Perdana Menteri (Parlimen dan Undang-undang) Datuk Seri Takiyuddin Hassan.

Beliau berkata ketika ini, pihak Suruhanjaya Pilihan Raya (SPR) masih meneliti beberapa perkara sebelum dimuktamadkan dan menjangkakan ia dapat dilaksanakan Julai ini sekali gus akan membolehkan rakyat Malaysia berumur 18 tahun mengundi pada Pilihan Raya Umum Ke-15.

“Bagaimanapun, saya tidak boleh memberi jangka masa yang tepat tetapi yang pasti dalam tahun ini juga. Kalau boleh buat Julai ini, kita akan buat,” katanya kepada pemberita selepas hadir pada Program Majlis Penyampaian Sumbangan Aidilfitri kepada imam-imam masjid Jumaat, halaqat dan penghulu bagi Parlimen Kota Bharu, di sini hari ini.

Mengulas lanjut, Takiyuddin berkata kerajaan menyokong serta amat komited memastikan usaha meminda Perkara 119 Perlembagaan Persekutuan iaitu menurunkan had umur pengundi daripada 21 tahun kepada 18 tahun dapat dilaksanakan.

“Itu memang menjadi hasrat kerajaan di bawah pimpinan Perdana Menteri Tan Sri Muhyiddin Yassin, untuk kerajaan memberikan hak kepada rakyat kita yang berumur 18 tahun mengundi dan menentukan kepimpinan negara kita,” katanya.

Menyentuh soal mengapa Undi 18 perlu mengambil masa sebelum dilaksanakan, beliau berkata banyak perkara perlu diambil kira khususnya aspek perundangan.

“Apabila ada perubahan daripada segi polisi misalnya daripada umur 21 kepada 18 tahun ini, ada perundangan tertentu yang perlu dipinda dan ditambah baik kerana di bawah pilihan raya itu ada banyak undang-undang antaranya Akta Kesalahan Pilihan Raya dan Akta Pilihan Raya serta ada peraturan-pertauran mengenai perjalanan pilihan raya dan sebagainya.

“Namun, SPR akan mengambil langkah segera untuk menyelesaikan isu berkaitan perundangan ini. Keduanya pula, isu teknikal juga perlu diambil tindakan oleh kerajaan terutamanya oleh SPR kerana apabila dibuka (undi 18 tahun) maka bilangan (pengundi) akan bertambah sekali gus perlu tambah baik perisian dan sebagainya,” katanya.

Ditanya mengenai kepentingan untuk meminda Perlembagaan berkenaan, Takiyuddin menjelaskan kebanyakan negara sudah mengamalkan minimum 18 tahun sebagai pengundi dan undang-undang di negara ini juga menggariskan usia berkenaan sebagai ‘age of maturity’. – Bernama


CyberSecurity Malaysia dinobat juara buat julung kali di WSIS

Oleh Ainul Illia Meor Suzurudin

BANGI, 22 Muharram 1442H, Khamis – Kejayaan CyberSecurity Malaysia (CSM) dinobat sebagai Project Winner bagi Kategori 5 – ‘Building Confidence and Security in Use of ICTs’ di World Summit on the Information Society (WSIS) yang diadakan di Geneva, Switzerland cukup mengharumkan nama negara di mata dunia.

CSM bergelar juara menerusi projek bertajuk Global Accredited Cybersecurity Education (ACE) Scheme: Centre of Excellence for Capacity Building and Lifelong Learning.

Ketua Pegawai Eksekutif CSM, Datuk Dr Amirudin Abdul Wahab berkata, pihaknya pernah menyertai WSIS pada tahun 2016 dan 2017 serta mendapat pengiktirafan Champion Prize – lima teratas dalam beberapa kategori.

Namun begitu, katanya, tahun 2020 adalah julung kalinya CSM dinobatkan sebagai yang terbaik di kalangan penyertaan dari seluruh dunia dalam Kategori 5.

“Kita berasa amat gembira dengan pengiktirafan ini. Dalam kategori yang kami sertai ini terdapat juga penyertaan dari China, Oman, Sri Lanka dan beberapa lagi negara dan kitalah pemenangnya.

“Kejayaan ini sekali gus menunjukkan kepakaran serta kebolehan rakyat kita, menunjukkan bahawa kita boleh capai kemenangan di tahap global.

“Malaysia mampu berdiri di persada antarabangsa, menjadi pemenang di bidang strategik keselamatan sekuriti,” katanya ketika dihubungi Ismaweb.net, hari ini.

Menjelaskan berkenaan projek ini, Dr Amirudin berkata, Global ACE Scheme merupakan satu skim pendidikan profesional keselamatan siber yang ditawarkan untuk dunia.

Beliau berkata, program ini turut diiktiraf oleh Pasukan Tindak Balas Kecemasan Komputer Pertubuhan Kerjasama Islam (OIC) dan ia sejajar dengan International Organization for Standardization (ISO).

“Projek ini merupakan satu kerangka mengenai bagaimana kita mahu menjadikan orang yang nak menjalani latihan sekuriti mendapat sijil profesional. Ia satu skim yang dibangunkan oleh CSM, kerajaan, pihak swasta dan juga beberapa pihak berkepentingan,” katanya.

Beliau berkata, beberapa negara telah pun mengiktiraf program ini termasuk 16 buah negara di bawah OIC.

“Kita menjangkakan lebih banyak negara akan mengiktiraf program ini di masa akan datang. Orang mahukan skim itu kerana di negara-negara lain sudah ada proses pembangunannya. Jadi, contribution skim ini besar. Akan memberi manfaat kepada orang lain,” katanya.

Kemenangan CSM adalah satu daripada 18 kategori yang dipertandingkan di WSIS Prizes 2020.

WSIS merupakan persidangan tahunan berkaitan teknologi maklumat dan komunikasi di dunia, yang memberi pengiktirafan ke atas inisiatif-inisiatif bagi kerajaan atau organisasi yang memanfaatkan penggunaan ICT dalam mendokong pembangunan yang mampan.


Tak perlu dilayan permintaan ‘lebih sudu daripada kuah’ Dong Jiao Zong

Oleh Ainul Illia Meor Suzurudin

BANGI, 3 Rabiulakhir 1443H, Isnin – Desakan melampau pertubuhan radikal Dong Ziao Jong yang meminta kerajaan menginstitusikan Sekolah Jenis Kebangsaan Cina (SJKC) serta membina bilangan sekolah itu secukupnya mengikut keperluan struktur penduduk dan keperluan sebenar sesebuah kawasan, sama sekali tidak perlu dilayan.

Naib Ketua Pemuda Ikatan Muslimin Malaysia (ISMA), Soufi Anual berkata, sekolah vernakular tidak perlu dinaikkan lagi ‘darjatnya’ tetapi dihapuskan lalu menjadikan ia sekolah satu aliran.

“Kerajaan perlu abaikan sahaja permintaan Dong Jiao Zong ini. Permintaan mereka makin melampau dan mengarut, lebih sudu daripada kuah,” katanya ketika dihubungi Ismaweb.net

Terdahulu, Dong Jiao Zong dipercayai membuat tuntutan demikian berikutan kecewa terhadap tindakan Kementerian Pendidikan (KPM) mengarahkan kerja-kerja pembinaan SJKC Too Joon Hing dihentikan.

Ia menuntut kerajaan menginstitusikan sekolah vernakular sama seperti sekolah kebangsaan (SK), selain itu kerajaan mesti menanggung semua kos yang melibatkan pembinaan dan tanah, katanya seperti dilapor Oriental Daily.

Membidas kenyataan itu, Soufi menegaskan, banyak lagi SK masih daif, terutamanya di luar bandar yang perlu dibantu dan wajib dinaik taraf.

Katanya, membantu membina lagi sekolah vernakular hanya akan menambahkan jurang perkauman yang sudah terbukti berlaku di kalangan masyarakat hari ini.

“Kita kerap ketemu dengan orang muda Cina yang tak tahu berbahasa Melayu.

“Sepatutnya kerajaan menghapuskan sekolah vernakular dan hanya kekalkan sekolah satu aliran sahaja iaitu sekolah kebangsaan.

“Melalui pendidikan satu aliran sekolah kebangsaan ini barulah perpaduan dan keharmonian kaum dapat dicapai,” katanya.


Pakistan gesa India selesaikan pertikaian wilayah Jammu-Kashmir

ISLAMABAD, 26 Rejab 1444H, Jumaat – Pakistan menggesa India menyelesaikan isu pertikaian wilayah Jammu dan Kashmir mengikut Resolusi Majlis Keselamatan Pertubuhan Bangsa-Bangsa Bersatu (PBB).

Jurucakap Menteri Luar, Mumtaz Zahra Baloch berkata, Pakistan akan terus memberikan sokongan politik, diplomatik dan sokongan moral kepada penduduk Kashmir.

“Pelanggaran hak asasi manusia di Jammu dan Kashmir yang Diiduduki Secara Haram oleh India (IIOJK) berterusan tanpa henti,” katanya.

Terdahulu, seorang pemuda Kashmir, Shamsuddin Jamaluddin dilapor meninggal dunia di pusat soal siasat di Udhahmpur selepas diseksa ketika berada dalam tahanan selama lebih sebulan.

Malah, penderitaan yang dialami Shamsuddin bukan insiden yang pertama tetapi dirasai beberapa penduduk sebelum ini.

“Kami telah membangkitkan kebimbangan kami mengenai kematian tahanan di IIOJK.

“Pihak ini tidak berperikemanusiaan dan pencabulan hak asasi manusia mesti diberikan hukuman sewajarnya,” kata Mumtaz.

Beliau berkata, isu penempatan haram di IIOJK dan usaha India untuk mengubah struktur demografi wilayah yang diduduki adalah perbuatan yang menyalahi undang-undang.

Tegas beliau, tindakan tersebut adalah melanggar undang-undang antarabangsa, terutamanya Konvensyen Geneva Keempat yang melarang kuasa pendudukan untuk membuat sebarang perubahan dalam struktur demografi wilayah yang diduduki. – Agensi


Cadangan lanjut operasi kedai makan hingga 10 malam akan diteliti

KUALA LUMPUR, 6 Jamadilakhir 1442H, Selasa – Kerajaan akan mempertimbangkan cadanagn untuk membenarkan operasi peniaga makanan dilanjutkan sehingga jam 10 malam berbanding 8 malam ketika ini.

Menteri Kanan (Keselamatan), Datuk Seri Ismail Sabri Yaakob berkata, keputusan mengenai perkara tersebut akan diumumkan dalam masa terdekat selepas mendapatkan pandangan Kementerian Kesihatan (KKM) dan Majlis Keselamatan Negara (MKN).

“Beberapa hari tular di media sosial dan melalui mesej WhatsApp yang saya terima, ramai merungut dan memohon supaya operasi kedai makan atau restoran dilanjutkan, iaitu dari jam 6 pagi sehingga 10 malam.

“Ramai memberi pandangan bahawa apabila ditutup jam 8 malam, ia menyukarkan mereka mendapatkan makanan. Jadi kita minta supaya KKM memberi pandangan kepada MKN mengenai cadangan dan permohonan daripada ramai rakyat di luar sana.

“Insya-Allah, jika diputuskan (dibenarkan atau tidak kedai makan operasi hingga 10 malam), akan diumumkan dengan segera,” katanya.

Beliau berkata demikian pada sidang media di Kementerian Pertahanan, di sini, hari ini.

Dalam pada itu, Ismail Sabri tidak menolak kemungkinan pelbagai pihak daripada sektor lain akan meminta lanjutan waktu operasi, jika kedai makan mendapat kebenaran berniaga hingga 10 malam.


Sultan Selangor nasihat kerajaan negeri beri penekanan serius tangani banjir

SHAH ALAM, 11 Syaaban 1443H, Isnin – Kerajaan negeri dinasihatkan untuk memberi penekanan yang lebih serius terhadap usaha-usaha menangani masalah banjir dan banjir kilat yang semakin kerap berlaku di Selangor.

Sultan Selangor, Sultan Sharafuddin Idris Shah bertitah, kaedah terbaik menangani banjir perlu dikenal pasti segera, termasuk mendapatkan khidmat kepakaran serta teknologi baharu dari dalam dan luar negara.

“Sepatutnya sejak berlaku tragedi banjir besar di negeri Selangor pada tahun 1971, kita telah belajar dan memperoleh teladan bagaimana untuk menyediakan pelan tindakan sebelum dan selepas banjir,” titah baginda pada Istiadat Pembukaan Persidangan Pertama Penggal Kelima Dewan Undangan Negeri Selangor ke-14, di sini hari ini.

Sultan Sharafuddin bertitah, dengan jumlah penduduk yang kini mencecah lebih 6.5 juta orang terutama kawasan-kawasan yang sangat padat penduduknya, kerajaan negeri harus mempunyai perancangan masa hadapan yang lebih efektif supaya rakyat Selangor tidak lagi merana dan terbeban dengan masalah banjir.

“Dalam melaksanakan usaha-usaha ini, beta juga mahu pegawai-pegawai kerajaan negeri, agensi-agensi dan jabatan-jabatan di bawah kerajaan negeri lebih proaktif dalam menyelesaikan masalah-masalah berkaitan bencana banjir,” titah baginda.

Baginda bertitah, usaha-usaha menangani banjir itu termasukah menyediakan pelan jangka pendek dan jangka panjang merangkumi kerja-kerja mendalam dan melebarkan sungai, memastikan sistem perparitan yang baik dan terurus, serta membina kunci air (floodgate) di lokasi-lokasi penting yang mengambil kira kadar taburan hujan dan jadual pasang surut air laut.

Sultan Sharafuddin juga menzahirkan harapan agar setiap projek mengatasi banjir seperti pembinaan ban atau mendalamkan sungai dilakukan dengan sempurna dan bersungguh-sungguh agar ia berkesan dalam tempoh jangka masa panjang bagi mengelakkan bencana banjir yang lebih buruk daripada berlaku.

“Ingin beta tegaskan bahawa tindakan penguatkuasaan undang-undang merupakan salah satu cara yang paling berkesan untuk memberi pengajaran kepada rakyat supaya tidak melakukan pencemaran dan pencerobohan tanah di tepi-tepi sungai di negeri ini,” titah baginda.

“Beta sedih dan dukacita apabila melihat kesan-kesan kerosakan selepas banjir yang terpaksa dihadapi oleh rakyat. Sekiranya semua pihak masih lagi tidak serius dan sambil lewa dalam mendepani bencana banjir ini, bukan sahaja kerajaan akan terus menanggung kerugian, malah rakyat juga akan terbeban.

“Dalam hal ini beta berharap Kerajaan Persekutuan dan kerajaan negeri mengenepikan perbezaan fahaman politik dan dapat bekerjasama menangani masalah banjir di Lembah Klang supaya rakyat yang terlibat tidak menanggung penderitaan yang teruk dan trauma setiap kali berlaku musim hujan,” titah baginda. – Bernama


Kes visa furada: Menteri bagi jaminan kejadian sama tak berulang

BANGI, 21 Zulhijjah 1443H, Khamis – Menteri di Jabatan Perdana Menteri (Hal Ehwal Agama), Datuk Idris Ahmad menyatakan kesedian untuk bekerjasama dengan polis, Lembaga Tabung Haji (TH) dan Kementerian Pelancongan, Seni dan Budaya Malaysia (MOTAC) bagi memastikan penipuan sama kepada bakal jemaah haji tidak berlaku lagi.

Tegas beliau perkara berkenaan bagi membolehkan satu tindakan undang-undang diambil terhadap mereka yang menipu bakal jemaah haji.

Beliau melahirkan rasa kekesalan diatas kejadian yang berlaku memandangkan  kerana perbuatan berkenaan melibatkan individu ke Tanah Suci.

“Saya amat kesal sangat kerana kes menipu ini ialah melibatkan orang-orang yang nak pergi ke Tanah Suci.

“Maka sebab itu perkara ini kita pandang serius dan tidak boleh dibiarkan berterusan,” katanya.

Beliau berkata demikian menjawab soalan tambahan Hassan Karim (PH-Pasir Gudang) yang memintanya memberi jaminan supaya kes penipuan terhadap bakal jemaah haji tidak berlaku lagi.

Mengulas lanjut, Idris berkata, kejadian yang berlaku di luar pengetahuan dan pihak berkuasa.

Katanya sekiranya beliau mengetahui perkara berkenaan beliau sendiri yang akan menghantar surat tunjuk sebab ke atas syarikat pelancongan berkenaan.

“Sebab itu kalau ada atas pengetahuan kita, kita akan terus hantar surat tunjuk sebab kenapa buat (tawaran)  berkenaan sedangkan Arab Saudi belum lagi membuka berkenaan kuota tabung haji tadi,” katanya.

Pada 7 Julai lalu, kira-kira 380 bakal jemaah haji terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan.

Mereka yang berkumpul di Aras 5, Balai Pelepasan KLIA dipercayai menggunakan visa Furada untuk menunaikan haji dan tidak melalui Lembaga Tabung Haji (TH).

Visa furada ialah visa yang diuruskan sendiri dan dilaporkan dikeluarkan oleh Arab Saudi, tanpa membabitkan jumlah kuota yang diperoleh TH.

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Kerajaan setuju tubuh RCI siasat isu kartel daging haram

BANGI, 14 Jamadilawal 1442H, Selasa – Kerajaan bersetuju menubuhkan Suruhanjaya Siasatan Diraja (RCI) bagi menyiasat isu penyeludupan daging yang menyalahgunakan logo halal.

Perkara itu dimaklumkan Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri dalam satu kenyataan, hari ini.

Beliau turut menyambut baik hasrat Kementerian Perdagangan Dalam Negeri dan Hal Ehwal Pengguna (KPDNHEP) untuk menubuhkan Jawatankuasa Perundangan dan Penguatkuasaan Halal.

Dr Zulkifli berkata, jawatankuasa yang juga dianggotai Jabatan Kemajuan Islam Malaysia (Jakim) dan Jabatan Agama Islam Negeri (JAIN) itu adalah untuk menyelaraskan tindakan serta isu berkaitan halal.

“Semoga hasrat yang murni ini dipermudahkan Allah SWT demi kemaslahatan umat Islam di Malaysia.

“Terima kasih kepada umat Islam di Malaysia kerana terus teguh meyakini kualiti dan standard Halal Jakim yang telah diiktiraf di peringkat global,” katanya.

Cakna terhadap isu pemalsuan logo halal dalam kes kartel daging haram, beliau berkata, Jakim telah membentangkan pelan tindakan yang sedang dan akan dilaksanakan dalam ruang lingkup bidang kuasa jabatan itu.

“Saya dan Jakim telah mengambil inisiatif mengadakan beberapa lawatan ke Al-Hilal Food Processing Sdn Bhd, Ramly Food Processing Sdn Bhd dan HS Nada Sdn Bhd pada 28 dan 29 Disember 2020 bagi pemantauan berkala.

“Usaha ini dijalankan dari semasa ke semasa bagi memastikan kualiti pensijilan halal produk-produk daging yang dihasilkan di dalam negara adalah di tahap yang terbaik.

“Bagi produk daging import, Jakim akan terus menggiatkan usaha dan penambahbaikan bagi memastikan Badan Pensijilan Halal Luar Negara mematuhi semua standard yang telah ditetapkan,” katanya.


45 peratus penduduk Ukraine depani masalah akses bekalan makanan

KIEV, 23 Syaaban 1443H, Sabtu – Pertubuhan Bangsa-Bangsa Bersatu (PBB) menganggarkan 45 peratus penduduk di negara ini bimbang dengan masalah untuk mencari bekalan makanan yang baik.

“Makanan merupakan tiga perkara yang menjadi perhatian termasuk keselamatan dan minyak untuk kenderaan.

“Rantaian bekalan makanan sudah lumpuh, sistem yang wujud untuk membantu berpuluh juta penduduk terperangkap di Ukraine telah rosak.

“Trak dan kereta api musnah, lapangan terbang dibom, jambatan diruntuhkan, pasar raya kosong begitu juga gudang-gudang,” kata Jurucakap Program Makanan Sedunia (WFP), Tomson Phiri.

Katanya lagi, WFP sangat bimbang dengan nasib keluarga yang berada di kawasan pertempuran terutamanya Mariupol.

“Kekurangan akses ke kawasan konflik dan ketiadaan rakan kemanusiaan merupakan halangan terbesar untuk menyediakan bantuan bagi menyelamatkan nyawa keluarga di Ukraine.

“Bandar Mariupol kini semakin kehabisan bekalan makanan dan air bersih untuk kegunaan penduduk,” kata Phiri.

Sejak 24 Februari lalu, dilaporkan tiada satu pun pasukan bantuan kemanusiaan dibenarkan masuk ke bandar Mariupol. – Agensi


Bajet 2023: Mohon kerajaan beli balik Tanah Rizab Melayu tergadai

SAYA lihat sejak akhir-akhir ini, orang Melayu melalui parti-parti politik dan malah NGO-NGOnya terlalu sibuk dengan soal bubar parlimen dan PRU15.

Namun, saya rasa amatlah rugi jika kita tidak endahkan langsung soal Belanjawan 2023 yang lebih pasti dan jelas akan dibentangkan tidak lama lagi. Malah, saya lihat parti-parti politik dan NGO-NGO bangsa lain lebih fokus berbicara dan melobi dalam hal ini.

Sangatlah rugi jika orang Melayu tidak melobi secara serius dalam Belanjawan terakhir bagi penggal Parlimen yang hampir habis ini. Biasanya, kelompok mana yang paling kuat melobi, dialah yang dapat untung.

Kebetulan beberapa hari yang lalu, saya menghadiri sebuah sidang akhbar bersama Majlis Tindakan Ekonomi Melayu (MTEM) dan ditemubual oleh para wartawan. Alhamdulillah sedikit sebanyak mendapat liputan, walaupun tenggelam dalam lautan berita-berita politik dan bubar Parlimen.

Pertama sekali, saya mencadangkan agar kerajaan memperuntukkan antara RM1 billion hingga RM5 billion setahun untuk usaha membeli balik Tanah-Tanah Rizab Melayu yang tergadai yang selama ini dijanji untuk digantikan tetapi masih tidak tertunai.

Banyak tanah di tempat-tempat strategik seperti di Jalan Tunku Abdul Rahman, Bukit Bintang dan Jalan Ampang yang asalnya Tanah Rizab Melayu, namun sudah menjadi milik asing. Kerajaan melalui pelbagai kekuatan agensi dan kewangan sebenarnya mampu untuk membelinya kembali, hanya tinggal kemahuan dan political will sahaja.

Kedua, saya mencadangkan agar kerajaan memperuntukkan sekitar RM200 juta menerusi Belanjawan 2023 bagi tujuan pembangunan sosiobudaya Melayu agar tidak luput ditelan zaman selain sebagai medium mempromosikan kebudayaan dan pelancongan.

Melihat kepada arus dan gelombang minat terhadap sejarah dan identiti Melayu yang kuat dan malah semakin popular di pentas global, maka kerajaan perlu mengambil kesempatan sehabis baik ketika ‘timing’ yang baik ini.

Misalnya, kajian mengenai Tamadun di Sungai Batu (Lembah Bujang, Kedah) adalah satu sejarah yang cukup besar tetapi sekian lama tidak ada peruntukan yang secukupnya telah diberikan. Kalau di Barat, sedikit sahaja penemuan sejarah lampau mereka maka akan disambut serta diperbesarkan melalui segala bentuk publisiti dan peruntukan.

Ketiga, saya mencadangkan agar kerajaan melupuskan hutang pelajaran yang berjumlah lebih RM7.4 billion memandangkan terlalu ramai graduan yang mengganggur, tidak bekerja dalam bidang pengajian malah ada yang bankrap akibat ekonomi yang semakin meruncing.

Malah, hutang pelajaran bagi agensi-agensi lain juga boleh dipertimbangkan juga, cuma saya tiada statistiknya. Pastinya ini akan meringankan beban rakyat dan membuka lembaran baharu bagi mereka memandangkan ada ura-ura yang kuat bakal berlakunya kemelesetan ekonomi global yang teruk tidak lama lagi.

Ini hanya sedikit sebanyak lontaran yang saya boleh berikan secara tuntas dan saya akan cuba sampaikan kepada pihak yang berwajib. Saya pasti, jika dapat fikir-fikirkan lebih dalam, pasti akan ada banyak idea yang boleh diketengahkan untuk Belanjawan 2023 ini.

Saya harap akan ada lebih banyak perbincangan mengenai Belanjawan 2023 dalam kalangan pemimpin dan negarawan berbangsa Melayu kita selepas ini.

Haji Aminuddin Yahaya
Pengerusi PEMBELA
3 Oktober 2022


PN lancar manifesto ‘Kelantan Maju Rakyat Sejahtera’

TANAH MERAH, 14 Muharam 1445H, Selasa – Perikatan Nasional (PN) malam tadi melancarkan manifesto Pilihan Raya Negeri (PRN) pada 12 Ogos depan yang bertemakan ‘Kelantan Maju Rakyat Sejahtera.’

PAS dan rakan gabungannya, Bersatu, menyenaraikan 18 program dalam manifesto itu kepada pengundi di Kelantan yang antara lain merangkumi pembangunan sosioekonomi, bekalan air bersih, insaniah serta pendidikan dan kemahiran.

Majlis pelancaran manifesto itu disempurnakan oleh Pengerusi PN Kelantan merangkap Menteri Besar, Datuk Ahmad Yakob di Dataran Majlis Daerah Tanah Merah.

Hadir sama Naib Presiden PAS yang juga Timbalan Menteri Besar, Datuk Mohd Amar Nik Abdullah dan Pengerusi Bersatu Kelantan, Datuk Kamarudin Md Nor.

Pada PRN kali ini, PAS bertanding di 39 kerusi Dewan Undangan Negeri manakala Bersatu meletakkan calon. – Bernama


Mesir naikkan harga barangan bersubsidi, separuh penduduk terkesan

KAHERAH, 11 Syawal 1444H, Selasa – Kementerian Bekalan Mesir menaikkan harga kebanyakan barangan bersubsidi yang dijual kepada lebih separuh penduduk mulai Isnin.

Kenaikan itu termasuk sebotol minyak sayuran daripada EGP 25 (RM3.60) kepada EGP 30 (RM4.32), manakala sekilogram gula dan beras meningkat kepada EGP 12.60 (RM1.81) daripada EGP 10.50 (RM1.51).

Lebih 60 juta orang mendapat manfaat daripada sistem di mana setiap isi rumah menerima kad catuan dengan EGP 50 (RM7.20) sebulan untuk membeli sekitar 32 barangan pada harga subsidi, termasuk pasta, tepung dan kacang fava.

Kerajaan juga menyediakan roti besar bersubsidi kepada lebih 70 juta daripada 104 juta rakyatnya.

Rancangan untuk menaikkan harga roti bersubsidi – yang tidak berubah selama beberapa dekad – ditangguhkan selepas kejatuhan daripada perang di Ukraine.

Mesir pengimport utama komoditi asas seperti gandum dan minyak sayuran telah mengalami masalah mata wang asing yang menyebabkan poundnya turun hampir 50 peratus berbanding dolar, menekan import dan mendorong inflasi rasmi kepada 32.7 peratus pada bulan Mac.

Kementerian Kewangan negara itu berkata, pihaknya akan meningkatkan pembiayaan untuk program perlindungan sosial sebanyak 48.8 peratus kepada EGP 529.7 bilion (RM76.3 bilion) pada tahun fiskal yang akan datang, dengan pembiayaan untuk subsidi makanan meningkat 41.9 peratus kepada EGP 127.7 bilion (RM18.4 bilion). – Agensi


Kumpulan bersenjata mengganas, 11 dibunuh dan 80 diculik di Nigeria

ABUJA, 14 Rabiulakhir 1444H, Rabu – Sekumpulan lelaki bersenjata menculik sekurang-kurangnya 80 orang dan membunuh puluhan yang lain dalam serangan berasingan di barat laut Nigeria.

Ia serangan terbaru oleh kumpulan bersenjata yang menyasarkan mangsa di kampung, sekolah dan lebuh raya.

Negeri Zamfara adalah salah satu yang paling teruk terjejas oleh kumpulan bersenjata, yang mengganas dan menculik untuk mendapatkan wang tebusan.

Situasi itu menyebabkan negeri menjadi huru-hara menjelang pilihan raya presiden pada bulan Februari tahun depan.

“Pihak berkuasa tempatan kini sedang menyiasat,” kata pentadbir kawasan kerajaan tempatan Bukuyum, Bashiru Muawiya Mesudan.

Selain itu, di kampung terpencil Masu, di kawasan kerajaan tempatan Bukkuyum, penyamun menculik 50 penduduk kampung, kebanyakannya wanita, kata keluarga mangsa.

“Lebih 50 wanita yang sudah berkahwin diculik – bersama petani yang tidak bersalah,” kata Sarkin Fawa Masu, seorang pemimpin tradisional.

Beberapa wanita kemudian dibebaskan manakala dua lelaki dipukul teruk dan dimasukkan ke hospital, beritahu penduduk.

Dalam serangan berasingan, lelaki bersenjata menyerang komuniti Zonai di kawasan kerajaan tempatan Gusau dan menculik sekurang-kurangnya 20 orang yang bekerja di ladang mereka, kata ketua kampung, Lawali Abdullahi Zonai.

Di komuniti Yar Tasha di kawasan kerajaan tempatan Bungudu dan Zurmi, pada hari Ahad lelaki bersenjata membunuh 11 orang dan menculik sekurang-kurangnya tujuh petani, seorang daripadanya adalah ketua daerah, kata penduduk.

Terdahulu pada Rabu, berpuluh-puluh kanak-kanak telah diculik oleh lelaki bersenjata dari sebuah ladang di negeri Katsina utara dan penculik telah menuntut wang tebusan untuk pembebasan mereka. – Agensi